amanoisuno/poetBack huggingface dataset:
頌一百則  其一 釋重顯 
聖諦廓然，何當辨的。對朕者誰，還云不識。因茲暗渡江，豈象生深棘。闔國人追不再來，千古萬古空相憶。休相憶，清風匝地有何極。
頌一百則  其二 釋重顯 
至道無難，言端語端。一有多種，二無兩般。天際日上月下，檻前山深水寒。髑髏識盡喜何立，枯木龍吟消未乾。難難，揀擇明白君自看。
頌一百則  其三 釋重顯 
日面佛，月面佛，五帝三皇是何物。二十年來曾苦辛，爲君幾下蒼龍窟。屈堪述明眼，衲僧莫輕忽。
頌一百則  其四 釋重顯 
一勘破，二勘破，雪上加霜曾險墮。飛騎將軍入虜庭，載得完全能幾箇。急走過，不放過，孤峰頂上草裏坐。咄。
頌一百則  其五 釋重顯 
牛頭沒，馬頭迴，曹溪鏡裏絕塵埃。打鼓看來君不見，百花春至爲誰開。
頌一百則  其六 釋重顯 
去卻一，拈得七，上下四維無等匹。徐行踏斷流水聲，縱觀寫出飛義迹。草茸茸，煙羃羃，空生巖畔花狼藉。彈指堪悲舜若多，莫動著，動著三十棒。
頌一百則  其七 釋重顯 
江國春風吹不起，鷓鴣啼在深花裏。三級浪高魚化龍，癡人猶戽夜塘水。
頌一百則  其八 釋重顯 
翠巖示徒，千古無對。關字相酬，失錢遭罪。潦倒保福，仰揚難得。嘮嘮翠巖，分明是賊。白珪無玷，誰辨真假。長慶相諳，眉毛生也。
頌一百則  其九 釋重顯 
句裏呈機劈面來，爍迦羅眼絕纖埃。東南西北門相對，無限輪鎚擊不開。
頌一百則  其一○ 釋重顯 
兩喝與三喝，作者知機變。若謂騎虎頭，二俱成瞎漢。誰瞎漢，拈來天下與人看。
頌一百則  其一一 釋重顯 
凜凜孤風不自誇，端居寰海定龍蛇。大中天子曾輕觸，三度親遭弄爪牙。
頌一百則  其一二 釋重顯 
金烏急，玉兔速，善應何曾有輕觸。展事投機見洞山，跛鼇盲龜入空谷。花簇簇，錦簇簇，南地竹兮北地木。因思長慶陸大夫，解道合笑不合哭。咦。
頌一百則  其一三 釋重顯 
老新開，端的別，解道銀碗裏盛雪。九十六箇應自知，不知卻問天邊月。提婆宗，提婆宗，赤幡之下起清風。
頌一百則  其一四 釋重顯 
對一說，太孤絕，無孔鐵鎚重下楔。閻浮樹下笑呵呵，昨夜驪龍拗角折。別別，韶陽老人得一橛。
頌一百則  其一五 釋重顯 
倒一說，分一節，同死同生爲君決。八萬四千非鳳毛，三十三人入虎穴。別別，擾擾匆匆水裏月。
頌一百則  其一六 釋重顯 
古佛有家風，對揚遭貶剝。子母不相知，是誰同啐啄。啄覺猶在，殻重遭撲，天下衲僧徒名邈。
頌一百則  其一七 釋重顯 
一箇兩箇千萬箇，脫卻籠頭缷角駄。左轉右轉隨後來，紫胡要打劉鐵磨。
頌一百則  其一八 釋重顯 
無縫塔，見還難，澄潭不許蒼龍蟠。層落落，影團團，千古萬古與人看。
頌一百則  其一九 釋重顯 
對揚深愛老俱胝，宇宙空來更有誰。曾向滄溟下浮木，夜濤相共接盲龜。
頌一百則  其二○ 釋重顯 
龍牙山裏龍無眼，死水何曾振古風。禪板蒲團不能用，只應分付與盧公。
頌一百則  其二一 釋重顯 
盧公付了亦何憑，坐倚休將繼祖懷。堪對暮雲歸未合，遠山無限碧層層。
頌一百則  其二二 釋重顯 
蓮花荷葉報君知，出水何如未出時。江北江南問王老，一狐疑了一狐疑。
頌一百則  其二三 釋重顯 
象骨巖高人不到，到者須是弄蛇手。稜師備師不奈何，喪身失命有多少。韶陽知，重撥草，南北東西無處討。忽然突出拄杖頭，拋對雪峰大張口。大張口兮同閃電，剔起眉毛還不見。如今藏在乳峰前，來者一一看方便。
頌一百則  其二四 釋重顯 
妙峰孤頂草離離，拈得分明付與誰。不是孫公辨端的，髑髏著地幾人知。
頌一百則  其二五 釋重顯 
曾騎鐵馬入重城，敕下傳聞六國清。猶握金鞭問歸容，夜深誰共御街行。
頌一百則  其二六 釋重顯 
眼裏塵沙耳裏土，千峰萬峰不肯住。落花流水太茫茫，剔起眉毛何處去。
頌一百則  其二七 釋重顯 
祖域交馳天馬駒，化門舒卷不同途。電光石火存機變，堪笑人來捋虎鬚。
頌一百則  其二八 釋重顯 
問既有宗，答亦攸同。三句可辨，一鏃遼空。大野兮涼飇颯颯，長天兮疏雨濛濛。君不見少林久坐未歸客，靜依熊耳一叢叢。
頌一百則  其二九 釋重顯 
祖佛從來不爲人，衲僧今古競頭走。明鏡當臺列象殊，一一面南看北斗。斗柄垂，無處討。拈得鼻孔失卻口。
頌一百則  其三○ 釋重顯 
劫火光中立問端，衲僧猶滯兩重關。可憐一句隨他語，萬里區區獨往還。
頌一百則  其三一 釋重顯 
鎮州出大蘿蔔，天下衲僧取則。只知自古至今，爭辨鵠白烏黑。賊賊，衲僧鼻孔曾拈得。
頌一百則  其三二 釋重顯 
此錯彼錯，切忌拈卻。四海浪平，百川潮落。古策風高十二門，門門有路空蕭索。非蕭索，作者好求無病藥。
頌一百則  其三三 釋重顯 
斷際全機繼後蹤，持來何必在從容。巨靈擡手無多子，分破華山千萬重。
頌一百則  其三四 釋重顯 
團團珠繞玉珊珊，馬載驢駝上鐵船。分付海山無事客，釣鼇時下一棬攣。
頌一百則  其三五 釋重顯 
出草入草，誰解尋討。白雲重重，紅日杲杲。左顧無暇，右眄已老。君不見寒山子，行太早。十年歸不得，忘卻來時道。
頌一百則  其三六 釋重顯 
千峰盤屈色如藍，誰謂文殊是對譚。堪笑清涼多少衆，前三三與後三三。
頌一百則  其三七 釋重顯 
大地絕纖埃，何人眼不開。始隨芳草去，又逐落花迴。羸鶴翹寒木，狂猿嘯古臺。長沙無限意。咄。
頌一百則  其三八 釋重顯 
三界無法，何處求心。白雲爲蓋，流泉作琴。一曲兩曲無人會，雨過夜堂秋水深。
頌一百則  其三九 釋重顯 
擒得盧陂跨鐵牛，三玄戈甲未輕酬。楚王城畔朝宗水，喝下曾令卻倒流。
頌一百則  其四○ 釋重顯 
花藥欄，莫顢頇，星在秤兮不在盤。便與麽，太無端，金毛師子大家看。
頌一百則  其四一 釋重顯 
聞見覺知非一一，山河不在鏡中觀。霜天月落夜將半，誰共澄潭照影寒。
頌一百則  其四二 釋重顯 
活中有眼還同死，藥忌何須鑒作家。古佛尚言曾未到，不知誰解撒塵沙。
頌一百則  其四三 釋重顯 
雪材打，雪材打，龐老機關沒可把。天上人閑不自知，眼裏耳裏絕蕭灑。蕭灑絕，碧眼胡僧難辨別。
頌一百則  其四四 釋重顯 
垂手還同萬仞崖，正偏何心在安排。琉璃古殿照明月，忍俊韓獹空上階。
頌一百則  其四五 釋重顯 
一拽石，二般土，發機須是千鈞弩。象骨老師曾輥毬，爭似禾山解打鼓。報君知，莫莽鹵，甜者甜兮苦者苦。
頌一百則  其四六 釋重顯  西湖
編辟曾挨老古錐，七斤衫重幾人知。如今拋擲西湖裏，下載清風付與誰。
頌一百則  其四七 釋重顯 
虛堂雨滴聲，作者難酬對。若謂曾入流，依前還不會。會不會，南山北山轉滂霈。
頌一百則  其四八 釋重顯 
一二三，四六六，碧眼胡僧數不足。少林謾道付神光，卷衣又說歸天竺。天竺茫茫無處尋，夜來卻對乳峰宿。
頌一百則  其四九 釋重顯 
來問若成風，應機非善巧。可悲獨眼龍，曾未呈牙爪。牙爪開，生雲雷，逆水之波經幾迴。
頌一百則  其五○ 釋重顯 
透網金鱗，休云滯水。搖乾蕩坤，振鬣擺尾。千尺鯨噴洪浪飛，一聲雷振清飇起。清飇起，天上人間知幾幾。
頌一百則  其五一 釋重顯 
鉢裏飯，桶裏水，多口阿師難下嘴。北斗南星位不殊，白浪滔天平地起。擬不擬，止不止，箇箇無裩長者子。
頌一百則  其五二 釋重顯 
末後句，爲君說，明暗雙雙底時節。同條生也共相知，不同條死還殊絕。還殊絕，黄頭碧眼須甄別。南北東西歸去來，夜深同看千巖雪。
頌一百則  其五三 釋重顯 
孤危不立道方高，入海還須釣巨鼇。堪笑同時灌溪老，解云劈箭亦徒勞。
頌一百則  其五四 釋重顯 
野鴨子，知何許，馬祖見來相共語。話盡山雲海月情，依前不會還飛去。欲飛去，卻把住道道。
頌一百則  其五五 釋重顯 
虎頭虎尾一時收，凜凜威風四百州。卻問不知何太險。
頌一百則  其五六 釋重顯 
兔馬有角，牛羊無角。絕毫絕釐，如山如嶽。黄金靈骨今猶在，白浪滔天何處著。無處著，隻履西歸曾失卻。
頌一百則  其五七 釋重顯 
與君放出關中主，放箭之徒莫莽鹵。取箇眼兮耳必聾，捨箇耳兮目雙瞽。可憐一鏃破三關，的的分明箭後路。君不見玄沙有言兮，大丈夫先天爲心祖。
頌一百則  其五八 釋重顯 
似海之深，如山之固。蚊虻弄空裏猛風，螻蟻撼於鐵柱。揀兮擇兮，當軒布鼓。
頌一百則  其五九 釋重顯 
象王嚬呻，師子哮吼。無味之譚，塞斷人口。南北東西，烏飛兔走。
頌一百則  其六○ 釋重顯 
水灑不著，風吹不入。虎步龍行，鬼號神泣。頭長三尺知是誰，相對無言獨足立。
頌一百則  其六一 釋重顯 
拄杖子，吞乾坤，徒說桃花浪奔。燒尾者不在拏雲攫霧，曝鰓者何必喪膽設魂。拈了也，聞不聞，直須灑灑落落，休更紛紛紜紜。七十二棒且輕恕，一百五十難放君。
頌一百則  其六二 釋重顯 
野老從教不展眉，且圖家國立雄基。謀臣猛將今何在，萬里風清祇自知。
頌一百則  其六三 釋重顯 
看看，古岸何人把釣竿。雲冉冉，水漫漫，明月蘆花君自看。
頌一百則  其六四 釋重顯 
兩堂俱是杜禪和，撥動煙塵不奈何。賴得南泉能舉令，一刀兩段任偏頗。
頌一百則  其六五 釋重顯 
公案圓來問趙州，長安城裏任閑遊。草鞋閉戴無人會，歸到家山便即休。
頌一百則  其六六 釋重顯 
機輪曾未轉，轉必兩頭走。明鏡忽臨臺，當下分妍醜。妍醜分兮迷雲開，慈門何處生塵埃。因思良馬窺鞭影，千里追風喚得過。喚得迴，鳴指三下。
頌一百則  其六七 釋重顯 
問曾不知，答還不會。月冷風高，古巖寒檜。堪笑路逢達道人，不將語默對。手把白玉鞭，驪珠盡擊碎。不擊碎，增瑕纇，國有憲章，三千條罪。
頌一百則  其六八 釋重顯 
南山雲，北山雨，四七二三面相睹。新罷國裏曾上堂，大唐國裏未打鼓。苦中樂，樂中苦，誰道黄金如糞土。
頌一百則  其六九 釋重顯 
黄巢過後曾收劍，大笑還應作者知。三十山藤且輕恕，得便宜是落便宜。
頌一百則  其七○ 釋重顯 
不向雙林寄此身，卻於梁土惹埃塵。當時不得志公老，也是恓恓去國人。
頌一百則  其七一 釋重顯 
雙收雙放若爲宗，騎虎由來要絕功。笑罷不知何處去，只應千古動悲風。
頌一百則  其七二 釋重顯 
由基箭射猿，遶樹何太直。千箇與箇，是誰曾中的。相喚相呼歸去來，曹溪路上休登陟。
頌一百則  其七三 釋重顯 
卻請和尚道，虎頭生角出荒草。十洲春盡花凋殘，珊瑚樹林日杲杲。
頌一百則  其七四 釋重顯 
和尚也併卻，龍蛇陣上看謀略。令人長憶李將軍，萬里天邊飛一鶚。
頌一百則  其七五 釋重顯 
和尚有也未，金毛師子不踞地。兩兩三三舊路行，大雄山上空彈指。
頌一百則  其七六 釋重顯 
藏頭白，海頭黑，明眼衲僧會不得。馬駒踏殺天下人，臨際者是白拈賊。離四句，絕百非，天上人間唯我知。
頌一百則  其七七 釋重顯 
白雲影裏笑呵呵，兩手持來付與他。若是金毛師子，三千里外見淆訛。
頌一百則  其七八 釋重顯 
前箭猶輕後箭深，誰云黄葉是黄金。曹溪波浪如相似，無限平人被陸沉。
頌一百則  其七九 釋重顯 
犀牛扇子用多時，問著元來總不知。無限清風與頭角，盡同雲雨去難追。
頌一百則  其八○ 釋重顯 
列聖叢中作者知，法王法令不如斯。會中若有仙陀客，何必文殊下一搥。
頌一百則  其八一 釋重顯 
呼即易，遣即難，互換機鋒子細看。劫石固來猶可壞，滄溟深處立須乾。烏臼老，烏臼老，幾何般，與他杓柄太無端。
頌一百則  其八二 釋重顯 
盡機不成瞎，按牛頭喫草。四七二三諸祖師，寶器持來成過咎。過咎深，無處尋，天上人間同陸沉。
頌一百則  其八三 釋重顯 
超譚禪客問偏多，縫罅披離見也麽。餬餅𡎺來猶不住，至今天下有淆訛。
頌一百則  其八四 釋重顯 
了事衲僧消一箇，長連床上展脚臥。夢中曾說悟圓通，香水洗來驀面唾。
頌一百則  其八五 釋重顯 
投子投子，機輪無阻。放一得二，同彼同此。可憐無限弄潮人，畢竟還落潮中死。忽然活百川，倒流鬧{洱舌}{洱舌}。
頌一百則  其八六 釋重顯 
六識無功伸一問，作家曾共辨來端。茫茫急水打毬子，落處不停誰解看。
頌一百則  其八七 釋重顯 
麈中麈，君看取。下一箭，走三步。五步若活，成羣趁虎，正眼從來付獵人。
頌一百則  其八八 釋重顯 
咄這維摩老，悲生空懊惱。臥疾毗耶離，全身太枯槁。七佛祖師來，一室且頻掃。請問不二門，當時便靠倒。不靠倒，金毛師子無處討。
頌一百則  其八九 釋重顯 
見之不取，思之千里。好箇班班，爪牙未備。君不見大雄山下忽相逢，落落聲光皆振地。大丈夫，見也無，收虎尾兮捋虎鬚。
頌一百則  其九○ 釋重顯 
自照列孤明，爲君通一線。花謝樹無影，看時誰不見。見不見，倒騎牛兮入佛殿。
頌一百則  其九一 釋重顯 
盡大地是藥，古今何太錯。閉門不造車，通途自寥廓。錯錯，鼻孔遼天亦穿卻。
頌一百則  其九二 釋重顯 
盲聾音啞，杳絕機宜。天上天下，堪笑堪悲。離朱不辨正色，師曠豈識玄絲。爭如獨坐虛窗下，葉落花開自有時。
頌一百則  其九三 釋重顯 
徧身是，通身是，拈來猶較十萬里。展翅崩騰六合雲，搏風鼓蕩四溟水。是何埃塏兮忽生，那箇毫釐兮未止。君不見網珠垂範影重重，棒頭手眼從何起。喝。
頌一百則  其九四 釋重顯 
一片虛凝絕謂情，天人從此見空生。蚌含玄兔深深意，曾與禪家作戰爭。
頌一百則  其九五 釋重顯 
全象全牛翳不殊，從來作者共名模。如今要見黄頭老，剎剎塵塵在半途。
頌一百則  其九六 釋重顯 
頭兮第一，第二臥龍。不鑒止水，無處有月。波澄有處，無風浪起。稜禪客，稜禪客，三月禹門遭點額。
頌一百則  其九七 釋重顯 
泥佛不度水，神光照天地。立雪如未休，何人不雕僞。金佛不度爐，人來訪紫胡。牌中數箇字，清風何處無。木佛不度火，常思破竈墮。杖子忽擊著，方知辜負我。
頌一百則  其九八 釋重顯 
明珠在掌，有功者賞。胡漢不來，全無伎倆。伎倆既無，波旬失途。瞿曇瞿曇，識我也無。
頌一百則  其九九 釋重顯 
禪家流，愛輕薄，滿肚參來用不著。堪悲堪笑天平老，卻謂當初悔行脚。錯錯，西院清風頓銷鑠。
頌一百則  其一○○ 釋重顯 
一國之師亦強名，南陽獨許振嘉聲。大唐扶得真天子，曾踏毗盧頂上行。
頌一百則  其一○一 釋重顯 
鐵鎚擊碎黄金骨，天地之間更何物。三千剎海夜澄澄，不知誰入蒼龍窟。
頌一百則  其一○二 釋重顯 
要平不平，大巧若拙。或指或掌，倚天照雪。大冶兮磨礱不下，良工兮拂拭未歇。別別，珊瑚枝枝撐著月。
謝李兵部 蒋堂 
黄菌誕邱園，靈貺賁醴泉。至和非我召，美化自公宣。秀色鄰三逕，幽光被一廛。時髦秉筆者，爲我列羣編。
前題 蒋堂 
使君有意飾門閭，雅爲靈芝揭表初。招隱溪邊往還者，從茲認得野人居。
隱圃 蒋堂 
雅得莵裘地，清宜隱者心。綠葵才有甲，青桂漸成陰。獨曳山筇往，無勞車駕尋。湛然常寂處，水月一菴深。
溪館二首  其一 蒋堂 
年來納組去，林下得身還。泚泚清流處，重重碧樹間。淵魚樂且靜，庭鶴壽而閑。粗有淮安趣，誰同賦小山。
溪館二首  其二 蒋堂 
野意本自遂，茲溪稱獨醒。雲蘿環靜室，水石照疏櫺。殺竹編書古，紉蘭作佩聲。王通昔不遇，時亦坐汾亭。
南湖臺三首  其一 蒋堂 
危臺竹樹間，湖水伴身閑。清淺採香徑，方圓明月灣。放魚隨物性，載石作家山。自喜歸休早，今勝賀老還。
南湖臺三首  其二 蒋堂 
嶢榭水中央，茲爲隱遯鄉。小園香寂寂，一派曉泱泱。煙草碧彌岸，霜桃紅壓墻。鴟夷倘在此，未必入滄浪。
南湖臺三首  其三 蒋堂 
水次揭危亭，煙堤四面平。栽蘆延宿鷺，種柳待啼鶯。雪霽清流漲，風來夜艇横。輕肥莫臨顧，我老懶逢迎。
和梅摯北池十詠  其一 蒋堂 
池上有虚閣，翬簷迅若翔。百壺多盛集，四座仰惟良。蘚印文綦綠，蓮依桂楫香。何由陪嘯咏，敷袵納微凉。
和梅摯北池十詠  其二 蒋堂 
池上有奇桂，青青歲紀深。舊枝憐茂植，時亦欠清吟。夕月漏孤影，秋霜滋勁心。今方遇真賞，風什播瑤音。
和梅摯北池十詠  其三 蒋堂 
池上有孤島，影搖波底天。蓬壺欣彷彿，仙客得留連。岸草襯丹轂，灘蘆隈畫船。羨君休澣日，寄傲一尊前。
和梅摯北池十詠  其四 蒋堂 
池上有修竹，遙聞手自栽。幾因風韻響，時感隼旟來。粉籜經梅脱，虬根遇石回。嬋娟綠陰下，小閣爲誰開。
和梅摯北池十詠  其五 蒋堂 
池上有垂柳，煙籠濯濯枝。芳根逢茂育，老翠勝平時。體弱因風舞，詞清入笛吹。金城久不到，遙想歎羈離。
和梅摯北池十詠  其六 蒋堂 
池上有叢菊，繁英滿舊蹊。金刀惜頻翦，粉蜨得幽棲。醉卉誰同插，香牋手自題。遙思清賞處，野步岸東西。
和梅摯北池十詠  其七 蒋堂 
池上有時釣，閑忘侍從身。波平方浸月，吏退閴無人。藻映魴魚尾，風搖獨繭綸。一亭容膝地，雅飾免荒蓁。
和梅摯北池十詠  其八 蒋堂 
池上有時宴，笙簧沸欲凝。歡多漏移刻，坐久月和燈。席客詠持蟹，女倡歌采菱。醉來忘萬事，風靜水波澄。
和梅摯北池十詠  其九 蒋堂 
池上有雛鶴，來從淮水壖。舊巢離海樹，清唳入吳天。骨峭翹霜月，翎疏刷野泉。使君宜得伴，仙格本千年。
和梅摯北池十詠  其一○ 蒋堂 
池上有馴鹿，亭臺深處行。長隨熊軾慣，且免兔罝驚。遙草眠多穏，流泉飲亦清。寸岑有靈囿，可使遂微生。
詠金竹 蒋堂 
百鎰先寒一徑深，潛疑造化鑄成林。貪夫或有凭闌者，不見修篁但見金。
吳淞江 蒋堂 
江人見我謂誰何，行李無羈野意多。六幅青帆趁潮去，一罇白酒扣舷歌。沙邊歷歷辨雲樹，島外濺濺弄月波。興盡歸來還更喜，舞鷗相送入煙蘿。
題山亭 蒋堂 
山亭深處枕清溪，萬目回環盡翠微。梅蕚破香知臘近，柳梢含綠認春歸。風前列嶂琴三疊，雪後羣山玉四圍。顧我此來盤礴久，塵勞瀟灑頓忘機。
過葛墟讀蔣冽大宗碑 蒋堂 
天寶年中立此碑，軒裳鱗次美當時。自從寂絕牛頭夢，力振家聲合在茲。
遊松江  其一 蒋堂 
曙光東向欲曨明，漁艇縱横暎遠汀。濤面白煙昏落月，嶺頭殘燒混疏星。鳴榔莫觸蛟龍睡，舉網時聞魚鼈腥。我實宦游無况者，擬來隨爾带笭箵。
遊松江  其二 蒋堂  长江
月晃長江上下同，畫橋横截冷光中。雲頭艶艶開金餅，水面沉沉卧彩虹。佛氏解爲銀色界，仙家多住玉壺中。地雄景勝言不盡，但欲追隨乘曉風。
堯峰新井歌 蒋堂 
白雲莽莽青山頭，一穴四面飛泉流。其初山間舊井涸，枯腸燥吻海衆羞。於時大士寶雲者，頤指土脈智慮周。山靈所感道心爽，檀施聿來工力鳩。雲鍤齊下遠雷動，石火內擊飛星稠。百尺虚空廓地表，一泓清冽呀深幽。人疑從天隨月窟，或問何處移龍湫。次則其徒駭殊勝，競持應器嘗甘柔。饑狖連臂喜跳擲，渴鳥引喙鳴鉤輈。碧甃光中轆轤曉，銀床側畔梧桐秋。寶方金地互相映，谷鮒坎蛙難此留。傍睨江形小衣带，下窺湖面卑浮漚。何茲鑿飲有功利，一掬入口醍醐優。熱者濯之昏鈍决，病者沃之沈痼瘳。而我時邀墨客去，松澗遠挈都籃游。凈瓶汲引試香荈，雅具羅列無腥甌。比之玉乳不差别，誚彼鍊丹多謬悠。今茲泉眼在魯塢，所喜雲液鄰莵裘。苧翁既往乏鑒者，水記未載予將修。此山此井永不廢，此歌其庶傳南州。
再題半峰亭 蒋堂 
何名半峰亭，堯峰路之半。遊客趨層崖，斗上多股戰。寶雲構茲軒，接引心不倦。所冀冠蓋來，少休松石畔。雄視金仙居，巍乎倚雲漢。自此更攀緣，須臾跡彼岸。
絕句 蒋堂  太湖
歸來深隱太湖濱，天與扶持百歲身。雖是浮雲隔雙闕，丹心愛戴在君親。
吳江橋 蒋堂 
雁翅橋橫五湖北，翬飛亭屹大江心。魚龍淵藪風月窟，若比廣寒宮更深。
閔山 蒋堂 
東南亘羣山，形氣成斷續。茲山窮嶄絕，孤峙越之腹。鬰蒼瞰城闉，勝秀爲民福。所宜禁樵蘇，主者在嚴肅。不知平昔時，誰氏來班錄。私庖計薪爨，無時伐良木。官膳利貨財，彌年翦修竹。忽忽事斧斤，丁丁響川谷。萬葉壞密幄，千竿倒寒玉。輪囷無完枝，檀欒鮮遺族。戕賊殊未厭，峰巒翠將禿。鶴侶怨且驚，雲容慘以惡。非唯挫生意，仰乃傷雅俗。王者有仁恩，行葦亦沾沐。嗟嗟若人者，忍不思化育。今予剖信符，於茲憩丹轂。謂山豈無靈，胡爲人所黷。呼吏對泉石，申禁護林麓。庶幾養翹英，勿使罹殘酷。來者賢使君，斯言願爲復。
題曲水閣 蒋堂 
危構跨大淵，淪清滌世紛。飛湍逢石轉，漱玉隔山聞。影亂林花落，叢幽澗草薰。茲爲禊飲地，何羨右將軍。
諸官詩成因書二韻於後 蒋堂 
一派西園曲水聲，水邊終日會冠纓。幾多詩筆無停綴，不似當年有罰觥。
寄題望湖樓 蒋堂 
城上危樓勢孤峙，樓頭盡見湖中水。水色澄明游者多，古來雅以鑒爲比。家家畫舫日斜歸，處處菱歌煙際起。清漣蒙潤一都會，碧底涵空三百里。溥哉利及鎮東人，而我常嗟馬臻死。今滋史君多感慨，所以望湖心不已。頻登雉堞追古往，盛集賓朋爲宴喜。樓南極目芙蓉花，萬疊紅英照千騎。
寄題西園 蒋堂 
西園昔日多遊從，迴流屢泛卮酒空。前亭後亭草茵軟，曉景晚景煙嵐融。角巾蕭灑竹林際，履綦來往花陰中。時方偃蕃適四體，不料游宦如孤蓬。數移五馬臨大屏，幾悵二毛成老翁。昨去鄰封亦甚邇，祇限一水無由通。錦城此舉又遠適，流觴雅會何時同。錢塘山色望不見，稽山況在錢塘東。
棹歌 蒋堂 
湖之水兮碧泱泱，環越境兮潤吳疆。蒲蠃所萃兮雁鶩羣翔，朝有行艫兮暮有歸艎。茭牧狎至兮漁采相望，溉我田疇兮生我稻粱。我歲穰熟兮我煉樂康，馬侯之功兮其誰敢忘。蓴絲紫兮箭筍黄，取其潔兮薦侯堂。醆斝具兮簫鼓張，日晻晻兮山蒼蒼。侯之來兮雲飛揚，隔微波兮潛幽光。念山可爲席兮湖不可荒，惟侯之靈一貧如洗與流比長。萬斯年兮福吾鄉，樂吾生兮徜徉。
飛來山 蒋堂 
有山昔飛來，神怪安可測。萬壑鼓風雷，千巖爲羽翼。胡爲忽移徙，到此無傾側。靈越得奇峰，瑯琊失遺跡。煙雲隨而至，杉篁古所植。如何草創時，躺作瞿曇宅。聞之有苾蒭，歲久苦刓刻。鑿聲響深崖，火燼淬層壁。平爲土木基，蔑有蒼翠色。金粟千億身，窣堵百餘尺。回廊盡複疊，寸地無閑隙。一聚紅塵中，萬瓦青煙羃。成彼有爲善，斯可長太息。我試來尋山，山形俱變易。方念此嶄絕，安得如往昔。不謂山之足，下落言偃室。知是騫翥時，於茲墮巖石。屹爾畫疆畔，其誰敢侵蝕。隨宜得形勝，觸目見崷崒。小桂結沈陰，清露有疏滴。巾履日可賞，琴樽雅成飾。多謝對幽岑，亦足開煩臆。若在祇園間，豈更存餘碧。
題妙喜庵 蒋堂 
禪公覽古意裴徊，偶結雲庵向北來。滿目滄洲圍野景，一枝金策卓秋苔。沙邊水鳥銜花至，月下漁人施供迴。或記稽山舊徒侶，樵風應爲送浮杯。
送梵才大師歸天台 蒋堂 
老被詩名繫此身，思山深去避人羣。寶臺千尺隔江見，清磬一聲歸路聞。巖上開扉燈照月，庵前掃地雪和雲。終焉此是清涼處，凈住無慚相國文。
贈陳虞卿 蒋堂 
寵秩拜春坊，歸休識慮長。掃門卑魏勃，設醴謝元王。一水蓴鱸國，羣山橘柚鄉。喜君添老杜，煙駕尚徜徉。
過葉道卿侍讀小園 蒋堂 
秀野亭連小隱堂，紅蕖綠篠媚滄浪。卞山居士無歸意，卻借吳儂作醉鄉。
贈惟政禪師 蒋堂 
禪客尋常入舊都，黄牛角上掛瓶盂。有時带笠穿雲去，便好和雲作畫圖。
清陰館種楠 蒋堂 
手植楩楠二千樹，時當慶曆五年春。還期莫道空歸去，留得清陰與後人。
東齋 蒋堂 
守土無留事，休居有靜齋。文纔化僭陋，術未迨乖崖。古帙書參畫，秋陰竹間槐。西人安枕外，聊此息筋骸。
題月禪師方丈 蔣堂 
我到雲房是有緣，坐移蓮刻聽禪詮。江邊異日人應記，吏部曾來見大顛。
梅 蔣堂 
玉骨絕纖塵，前身清凈身。無花能伯仲，得雪愈精神。冷淡溪橋曉，殷勤江路春。寒郊痩島外，同氣更何人。
虎丘山  其一 蔣堂  洞庭湖
虎丘何爲山，鯨波湧而顯。惟青鎮一隅，峙秀狀無限。遙峰乃衆陰，四望拱孤巘。上有梵王家，高壓長洲苑。遊人接踵來，千里必重趼。奔走趨層巓，凌競陟雲棧。下瞰洞庭卑，傍睨靈巖淺。巍乎屹寶閣，仰之目睛眩。中有明光書，麗若日星烜。三朝所秘藏，百靈共幽贊。茲焉真福庭，瞻者皆色灑。敻覺塵世非，恍如化城現。塔頂拂彤霞，山脚環青甽。北崖宿雪寒，東阜晨曦暖。陰森巖腹空，詰屈廊腰轉。秋磬落雲端，宵燈耿天半。處者病惱蠲，來者鈍根遣。予膺邦寄時，所歷遊屐遍。不領旌旗行，恐驚禽鹿散。捫蘿窮邃深，據檻望平遠。尋幽既歡欣，訪古或興嘆。葬金墳已隳，淬劍池猶漫。冰霰凋古杉，朱丹浮斷簡。珍重講石存，譏評鬼詩誕。唐賢留風什，遺墨羅粉版。險語悉冥搜，清景不可逭。國朝有筆札，巖壁刻稜婉。刀矟君謨書，龍蛇不疑篆。二美賁禪扃，千古駭人眼。於時出世師，凈住日營繕。發緣善侶臻，畢力梓工僝。紺宇生光輝，勝概如采絢。海衆咸安棲，宗風愈恢闡。迦陵覺音清，石室驚籌滿。自惟掛纓歸，心與紛拏斷。每來尋香剎，常得峨野弁。久留蓮漏移，相接犀談款。露井汲雲漿，冰甆試芳荈。最憐草樹春，幾愛煙嵐晚。願借一庵名，於茲修止觀。
虎丘山  其二 蔣堂 
林端生色美新晴，棲閣依山若畫屏。石坐最宜人選勝，劍池潛想地遺靈。僧窗松竹冬尤茂，寺路煙霞晝亦冥。自愧踰年假麾守，一迴方得扣禪扃。
梔子花 蔣堂 
庭前梔子樹，四畔有椏杈。未結黄金子，先開白玉花。
贈白雲張少愚 蔣堂 
聘命當年下益州，戔戔束帛禮偏憂。山人著出隱居報，使者賫還答詔牛。
太伯廟 蔣堂 
太伯何爲者，不以身爲身。遜避天下位，奔走勾吳濱。隱德照來世，遺祀傳斯民。吁此廉讓國，合生廉讓民。
望太湖 蔣堂  太湖 洞庭湖
杳杳波濤閱古今，四邊無際莫知深。潤通曉月爲清露，氣入霜天作溟陰。笠澤鱸肥人鱠玉，洞庭柑熟客分金。風煙觸目相招引，聊爲停橈一楚吟。
句  其一 蔣堂 
離堆山外更西去，應入白雲餐蕨薇。
句  其二 蔣堂 
深鎖煙光在樓閣，旋移春色入門牆。
句  其三 蔣堂 
嚮日草青牛引犢，經秋田熟稻生孫。
大諫詩筆因題絕句 魏閑 
文如吐鳳筆如龍，珍重華林墨尚濃。清氣已銷名迹在，世間誰復繼仙翁。
山居頌 振禪師 
呵呵呵，瘦松寒竹鎖清波。有時獨坐磐陀上，無人共唱太平歌。朝看白雲生洞口，暮觀明月照娑婆。有人問我居山事，三尺杖子攪黄河。
張相公祠 許申 
鐵胎重整英儀峻，燕廈新成暑氣涼。韶石徧圖輝壁落，荔枝分植映房廊。開元舊事豐碑在，家笥猶傳故笏囊。
如歸亭  其一 許申 
幅圓千里浸清流，蘋葉微風爲客收。畫作一圖何處設，煮茶閑看建溪頭。
如歸亭  其二 許申 
日脚青山晚半藏，水遙天遠岸無廂。雲邊一葉來何處，認是宣州出浦航。
如歸亭  其三 許申 
館娃宮在西山下，游鹿臺居西嶺頭。倒翠盡傾菱鏡裏，夕陽平照滿川流。
如歸亭  其四 許申  洞庭湖
尋常高諷散人歌，傲睨天隨奈爾何。即問松江舊廬舍，羽真來往洞庭波。
句 朱正辭 
地形吞七澤，山勢壓重湖。
寄葛源 張鑄 
銀銅坑冶是新差，職任催綱勝一階。更使下官供脚色，下官蹤跡轉沈埋。
道士 張鑄 
乘龍控鯉真吾偶，化石燒金即我曹。塵世混來名異跡，蓬山思去夢魂勞。吟依古栢天風斷，嘯近僊壇海月高。九轉丹成顔愈少，髪勝純漆臉勝桃。
游虎邱 康孝基 
虎邱天下名，勝概狀難成。入寺登山險，開門見路平。雲連松色翠，風度磬聲清。好便稱居士，安閑過一生。
春遊 康孝基 
行春喜入虎邱山，按轡風和草色閑。寺內翠微松檜裏，空中紺宇水雲間。桃花時作翻翻落，苔蘚晴留點點斑。不爲白公爲太守，霓裳一曲暮迴還。
寄題神山縣玉兔寺 康孝基 
國朝梵剎多新額，玉兔名存四百年。曾爲皇唐稱瑞應，得於炎宋保流傳。荆山溫潤嘗凝化，月窟精神主缺圓。寺記廢興書異事，豐碑采摭盡雕鐫。
詠瑞檜 林坰 
右殿當年欲葺時，槎牙高檜礙簷榱。人間斤斧難容手，天上風雷爲轉枝。煙色併來春益重，月華饒得夜相宜。真皇一駐鑾輿賞，從此聲名四海知。
續縣令題雁詩 王奇 
隻隻含蘆背曉霜，盡隨鴛鷺立寒塘。晚來漁櫂驚飛去，書破遙天字一行。
題修仁縣羣峰驛 王奇 
檻前流水面前山，幽鳥孤雲自往還。農父不知佳景好，使車纔得片時閑。恍榔樹暗寒溪上，躑躅花紅暮雨間。
通天巖 王奇 
松羅石室中，清雅勝支公。地靜無塵到，天高有穴通。
旅中有感 王奇 
澤國來遊豈厭重，羈孤懷感自無窮。雁聲不到歌樓上，秋色偏欺客路中。宿寺夢回蓮葉雨，渡江衣冷荻花風。誰憐未得青雲志，琴劍年年西復東。
綠蔭亭 王奇 
創得幽亭近嶺梅，綠陰名好稱仙才。四圍山色檐頭出，一带泉聲竹裏來。
句 王奇 
不拜春官爲座主，親逢天子作門生。
廣勝寺 張傅 
亭險高登畏力微，放懷堪此養天機。下窺平野遙無際，仰視危簷勢欲飛。常日羣猿偎檻戲，有時晴靄拂窗歸。旌軒暫駐聊凝睇，應笑塵中萬事非。
句 朱頔 
岳陽多丘山，城郭蜂房綴。
留題靈巖寺 杜堯臣 
四好處精藍冠古今，千山影裏寺難尋。年來蹤跡如萍梗，不得登臨恨更深。
句  其一 裴愈 
東吳山色家家月，南楚江聲浦浦風。
句  其二 裴愈 
楊柳影疏秋霽月，梧桐葉墜夕陽天。
句 任布 
田曹郎吏何多幸，親見池中墨水生。
句 朱巽 
塞垣古木含秋色，祖帳行塵起夕陽。
感懷 魏瓘 
羸羸霜髪一衰翁，蹤跡年來類斷蓬。萬里遠歸雙闕下，一身閑在衆人中。螭頭賜對恩雖厚，雉堞論功事已空。淮上有山歸未得，獨揮清涕灑春風。
句  其一 魏瓘 
誰言嶺外無霜雪，何事秋來亦滿頭。
句  其二 魏瓘 
鐵冠詩白簡，藩棘聚青蠅。
送張無夢歸天台山  其一 初暐 
閑倚天台看曙霞，自然龍漢度無涯。暫來演道明光殿，歸去乘蹻太上家。帝簡賜歌旌火棗，世人何處訪桃花。到山若赴崑崙會，還控青鸞白鳳車。
送張無夢歸天台山  其二 初暐 
紫皇宮闕羅高清，花虯玉鳳圍墉城。長生曲奏昇天行，神仙縹緲喧相迎。棲真何必拋塵網，飇輪萬里時來往。張公結廬天台山，赤城霞起三千丈。天子好道思崆峒，欲使億兆歸庬鴻。鳳臺峨峨十二重，先生忽造明光宮。無爲清凈化可守，能助羲軒致仁壽。共羨乘蹻歸洞宮，他日騎龍卻來否。
送僧歸護國寺 趙況 
振錫攜瓶謁未央，薜蘿衣濕惹天香。曉辭丹陛君恩重，笑指舊山歸路長。何處漱泉吟夜月，幾程聞雨宿雲房。他年松下敲門去，應許塵襟拂石牀。
送僧歸護國寺 石羲叟 
雲房春鎖赤城邊，榮著蘭芽謝勝緣。鑾殿暫來趨玉陛，石橋重去埽金田。窗噴瀑布千巖雪，爐爇栴檀一炷煙。此處深居更誰見，臘高松偃舊峰前。
送張無夢歸天台 趙世長 
瓊臺卜幽隱，金液鍊真精。冰雪形容古，煙霞意思清。談玄通至道，養素達長生。被詔離仙窟，安居入帝京。唐虞迴聖眷，巢許讓高名。抗節辭丹陛，歸心戀赤城。再眠琪樹影，重聽瀑泉聲。朝客多攀餞，天章復贈行。令猷光史策，逸態傲公卿。珍重青雲外，逍遙樂太平。
句  其一 趙世長 
玉清仙子下雲逵。
句  其二 趙世長 
莫恨東風翦拂遲。
鵝羊山 畢田 
羽客何年此鍊丹，尚留空竈鎮孱顔。雲中雞犬仙應遠，山下鵝羊石轉頑。湘渚幾因滄海變，遼城無復令威還。何年仙馭還來此，盡遣飛騰上九關。
醉鄉 畢田 
三宿酣神酎，鄉名因此呼。山中千日者，自合是仙都。
朱陵洞水簾 畢田 
洞門千尺掛飛流，玉碎珠聯冷噴秋。今古不知誰捲得，綠蘿爲带月爲鉤。
凝碧亭 畢田 
四面山屏疊萬重，古嵐濃翠鎖寒空。清秋獨倚危闌立，身在琉璃世界中。
擲鉢峰 畢田 
應將鉢渡鬬神通，擲去乘將赴帝宮。爭似嶺頭提不起，于今相續闡真風。
真霜寺 畢田 
石上泉華噴猛霜，境奇因此闢禪坊。使君環笏留何用，枯木千餘滿一堂。
大哀洲 畢田 
玉輦南巡去不還，翠娥望斷楚雲間。波寒剩寫哀絃怨，露冷偏滋淚篠斑。一水盈盈傷遠目，九峰𡾼𡾼慘愁顔。荒洲千古凄涼地，半掩空祠向暮山。
神鼎山 畢田 
玉趾分明印絕巓，藥成仙去幾千年。深藏寶鼎今方出，合得丹經與世傳。
香水 畢田 
坎上浮圖已拂天，椒蘭遺馥尚依然。九重無復脩常貢，空有香名與邑傳。
羅漢縧 畢田 
五百酰栖絕洞深，空留轍跡杳難尋。綠絲縧带何人施，長到春來掛滿林。
送張無夢歸天台 王得益 
獨上仙槎汴水湄，吟歸舊隱赤城西。少微昨夜離丹闕，雙舄何時到會稽。策杖再三麋鹿逕，採芝重躡薜蘿梯。雲橫皓鶴翹松唳，月白孤猿倚樹啼。象帝真源通閫域，玄元幽趣達筌啼。玉皇歌賜恩殊厚，好把貞珉刻聖題。
送梵才大師歸天台  其一 張友道 
詩律密聞高九釋，倦遊歸老舊煙霞。朝中半是名臣友，時寄新吟壁罩紗。
送梵才大師歸天台  其二 張友道 
久陪譯館清流集，吟苦霜添相頷髭。厭駐王成思舊隱，年來卻赴白雲期。
送張無夢歸天台 崔希範 
孤雲須信少常期，未作禎祥又欲歸。霖雨只宜滋大旱，山川終稱養沈機。夜寒放意文章險，春盡平心筍蕨肥。若是蒲輪重到日，讓辭牋長莫重飛。
贈丁和 白侍郎 
步入羅湖石徑斜，陰陰喬木鎖煙霞。小橋流水君須記，便是丁和處士家。
頌 釋修演 
未悟之日要參禪，一見石門便坦然。蒙師指箇真消息，方知鹽鹹醋是酸。
觀音詩  其一 釋契適 
金沙池裊玉蓮馨，殿閣階墀盡水精。雲化路歧通萬國，風飄舟楫濟羣生。座粧珪璧霜猶暗，衣綴珠璣月不明。若向險途逢八難，只勞心念諷持名。
觀音詩  其二 釋契適 
淵智弘慈大辨才，端居波上絕纖埃。祥光射散千門病，甘露傾消萬國災。翠柳變成金世界，白蓮涌出玉樓臺。我今稽首焚香禮，願向人間應念來。
觀音詩  其三 釋契適 
慧炬慈航在世間，除昏濟險未嘗閑。手擎一穗青絲柳，身倚千層碧玉山。聲滿諸天常諷誦，功圓十地絕躋攀。終求郢妙雕金相，時獻香花禮粹顔。
觀音詩  其四 釋契適 
方珪座壓五雲端，修竹叢邊舞玉鸞。施果狖離蒼岫晚，獻珠龍透碧波寒。琉璃瓶對珊瑚印，翡翠環搖玳瑁冠。百寶階前文石上，天人瞻禮爇旃檀。
觀音詩  其五 釋契適 
水面紅鮮恥絳唇，尋常侍從有天神。整齊紺髪雲千縷，端麗慈容月一輪。素舸欲沉威濟物，霜刀曾斷福霑人。世間多少誠心者，智燭惟求照耀身。
觀音詩  其六 釋契適 
天花環繞瑞雲隨，整救湮淪萬類時。貴賤若能勤行願，死生常得睹容儀。狻猊番擲瓊臺角，鸚鵡回翔寶樹枝。永劫只將權實化，有情皆使入無爲。
觀音詩  其七 釋契適 
水精盤躍錦鱗魚，閟宇淵沉海岸居。秀世竹鳴金鸑鷟，觀空波湧說蟾蜍。輕明纓絡垂身後，重疊芙蓉襯足初。曾向夢中潛祐我，爍人儀表降蓬廬。
觀音詩  其八 釋契適 
寂照慈威化不同，聞聲清凈得殊功。指光遠射神龍燭，眉彩修彎帝釋弓。寶器曉凝蘭穗露，珠衣秋響桂枝風。信知萬里從人欲，何患周遊鬼國中。
觀音詩  其九 釋契適 
宴坐瓊瑤曲密都，感通寧肯擇賢愚。遍分智慧燈開暗，盡灑清涼雨發枯。荷擁夕池鮮五色，樹凝春砌瑩三珠。波神天女相初從，虛白光中美丈夫。
觀音詩  其一○ 釋契適 
覺源非有等差心，物性陶溶逐淺深。昏惑道中瞻月角，辨才門裏聽潮音。彩雲輕罩山輝玉，花雨斜飛地湧金。終擬龍綃圖畫看，供承香火老東林。
歌  其一 王寂 
人間冉冉混塵埃，身後身前事莫猜。早悟勞生皆是夢，當時悔向夢中來。
歌  其二 王寂 
當年壯氣謾如虹，回首都歸含笑中。羣玉峰前好歸路，可憐三十二秋風。
遊黄山 石待問 
軒皇曾把浮丘袂，駐蹕茲山遂得名。迤邐乍登隨步勝，巍峨一上覺身輕。煙雲日變百千態，猿鶴時聞三兩聲。截斷杳冥秋勢隔，數州各自見陰晴。
詩一首 石待問 
平生無女只生兒，三萬登科一子隨。家在白雲青嶂裏，不求閑散待何時。
句 石待問 
何常爲柱石，同立太平基。
答講僧 朱炎 
四大不須先後覺，六根還向用時空。難將語默呈師也，只在尋常語默中。
句 朱炎 
古人不到處，吾子獨留心。
過越 趙諮 
地有千巖與萬津，霸圖無計老青春。抱冰漫刷棲山恥，爭奈傾吳是歸人。
題黄敕背詩 陳彭年甥 
彭年頭腦太冬烘，眼似朱砂鬢似蓬。紕繆幸叨三字內，荒唐仍預四人中。放他權勢欺明主，落卻親情賣至公。千百孤寒齊灑淚，斯言無路入堯聰。
送張無夢歸天台 孫沖 
天台山裏草堂低，一到都城識面稀。綺里冠裳遵漢命，許由風骨謝堯歸。去時暑氣蒸船滴，到日秋雲伴鶴飛。誰向薜蘿尋覓得，石橋侵漢見依微。
過古夾寨城 孫沖 
宋氏英聲振，並門意氣揚。兩雄爭裂土，百戰競圖王。揣敵惟虞晉，躭頤已噬唐。大河分背面，上黨扼咽吭。地利知爲勝，人心彼未遑。重圍誇壁立，夾寨逞虹張。埇道便輪饋，游兵勁絕糧。蒙衝窺女堞，鈎戟伺陑牆。踞峙培山峻，環圍列塹長。力攻須陷沒，堅拒倚金湯。墨带推才妙，班斤衒技良。萬夫橫劍刃，一噉墮夷傷。野草塗肝腦，貪心怒虎狼。嘶鳴宵遁馬，感慨守陴郎。戈甲從誰息，功名漫自狂。逡巡稱五代，合沓鬬干場。此後連吞併，於時旋覆亡。昔年勞戰陣，今日舊城隍。耕澀枯骸白，風腥鬼火光。營基繫井室，濠坎密榆桑。忍殺天還厭，陰謀嗣昔昌。驅除期出震，草昧在開皇。真主臨綿宇，華胥正樂康。廓然文軌至，海外截封疆。
題桑子鋪石壁 孫沖 
峨峨溪畔石，迢迢石邊路。寄言名利徒，清閑誠足慕。
長平懷古 孫沖 
邯鄲無策信馮亭，上黨須貪澤起兵。趙括母言猶不聽，當時誰肯計長平。
送別黄敬山 釋志宣 
紫藤花發送君行，惜別龍谿暗悵神。目斷歸帆何太疾，風吹柳絮正愁人。
頌 釋守芝 
北斗掛須彌，杖頭挑日月。林泉好商量，夏一秋風切。
偈  其一 釋守芝 
一擊響玲瓏，喧轟宇宙通。知音纔側耳，項羽過江東。
偈  其二 釋守芝 
大愚相接大雄孫，五湖雲水競頭奔。競頭奔，有何門，擊箭寧知枯木存。枯木存，一年還曾兩度春。兩度春，帳裏真珠撒與人。撒與人，思量也是慕西秦。
偈  其三 釋守芝 
翠巖路嶮巇，舉步涉千溪。更有洪源水，滔滔在嶺西。沙裏無油事可哀，翠巖嚼飯餧嬰孩。他時好惡知端的，始覺從前滿面埃。
紀事夏事  其一 范雍 
七百里山界，飛沙與亂雲。虜騎擇虛至，戍兵常忌分。嘯聚類宿鳥，奔敗如驚麕。難稽守邊法，應敵若絲棼。
紀事夏事  其二 范雍 
承平廢邊事，備預久已亡。萬卒不知戰，兩城皆復隍。輕敵謂小醜，視地固大荒。願因狂狡叛，從此葺邊防。
紀事夏事  其三 范雍 
劇賊稱中塞，驅馳甲鎧精。昔惟矜突騎，今亦教攻城。伏險多邀擊，驅羸每玩兵。拘俘詢虜事，肉盡一無聲。
安陸 范雍 
安陸號方鎮，江邊無事州。民淳訟詞少，務簡官政優。
白兆山 范雍 
車蓋聊引步，浮雲鎮消憂。鄖川夢澤地，古迹堪詢求。白兆桃花巖，翰林棲此邱。
句  其一 范雍 
五老峰排連戶色，萬山寒聳入雲株。
句  其二 范雍 
清涼萬杉下，蒼翠五峰前。
句  其三 范雍 
山奇號九嵕，名與雍州同。
句  其四 范雍 
日下溳川暮，煙橫夢澤秋。
呈法智大師 釋本如 
處處逢頭路，頭頭是故鄉。本來成現事，何必更思量。
寓懷會稽吳道子遇因師 鮑當 
隱淪與釋子，時予久往還。覽照不自認，況復思君顔。昨日山書至，乃夢雲蘿間。何必風韻息，始覺萬境閑。
孤雁 鮑當 
天寒稻粱少，萬里孤難進。不惜充君庖，爲這邊城信。
松江夜泊 鮑當 
舟閑人已息，林際月微明。一片清江水，中涵萬古情。
酬阮逸詩卷 鮑當 
木有毫端水有源，漸成盤錯始潺湲。右丞畫筆多平淺，平淺應知近自然。
寄西湖擇棲公 鮑當  西湖
兩信海潮喧曉夕，百年事過無遺迹。舊住招提有幾人，春風苔長湖邊石。
送人南歸 鮑當 
凄凄楊柳暮，時復一蟬聲。滄海不可極，風帆難計程。微煙生晚浦，斜日上孤城。欲寄相思札，誰傳萬里情。
宿棲霞觀 鮑當 
一宵會清境，不悟世間憂。天共白雲曉，水和明月流。碧煙生藻井，紅日映花樓。顧我無道氣，拂衣難少留。
送天台進長老 鮑當 
嘗聞台嶺秀，積翠倚南天。鹿下深溪飲，僧從絕嶺禪。浮塵滿浮世，流水逐流泉。人別歸心切，瓶盂上客船。
送白上人歸天台 鮑當 
梵譯千篇廣，歸心一念生。浮杯識海岸，持鉢去王城。雨彴春莓滑，香盆漏葉輕。遙知守庵虎，先辨錫環聲。
題和靖隱居 鮑當 
湖水春來綠，山雲憂亦繁。如何隱君子，長嘯掩柴門。
句 鮑當 
更無聲接續，空有影相隨。
遊虎丘 富嚴 
繚繞禪關鎖翠微，遊人到此便忘歸。古今不盡春風恨，一劍清泉浸落暉。
送僧歸護國寺 李諮 
輦寺住對年，歸心起浩然。傳衣因世出，揮麈自彌天。海客分朝供，江燈照夜禪。赤城重到日，八桂老巖煙。
句 李諮 
空令抱恨歸黄壤，不見崇山謫去時。
句 柴宗慶 
曾觀大海難爲水，除去梁園總是村。
桐柏崇道觀 李仲偃 
妙道心期赤水求，隙駒光景任川流。朝真凈界瓊臺月，滌想鮮飈玉宇秋。芝茹薦盤香露散，茶腴烹鼎綠雲浮。勞生可念榮華束，食頃邯鄲枕上遊。
清隱巖 劉夔 
地迥隔塵寰，石門雲閉關。幽人澹無事，白鶴相往還。
句  其一 劉夔 
題詩人已貴，衮路冠三臺。
句  其二 劉夔 
冷淡亭臺偏種竹，清虛軒砌不栽花。
如歸亭 章侁 
倚岸凌虛若冠鰲，湖光山色兩相高。驚波雜沓聞千騎，遠樹微茫見一毫。娃館已空人世隔，帝鄉何許客心勞。吳門曳綵那曾睹，早覺霜華入髩毛。
句 章侁 
官中逐月催租稅，不徵穀帛只徵銀。
句 胥偃 
昔作樹頭花，今作塚下骨。
句 劉若沖 
閩川景物清宜畫，蕭寺樓臺麗欲浮。
七歲作 陳軫 
昔時家住海三山，日月宮中屢往還。無事引來天女笑，謫來爲吏在人間。
贈真行大師 陳軫 
語錄傳來久，所明機妙深。霜天七寶月，禪夕一真心。只有道爲證，更無塵可侵。前溪鷗出沒，誰自感浮沉。
送張無夢歸天台 劉起 
瓊臺東畔石橋西，三徑無塵古木垂。囊裏歌編君相賜，腹中珠穴老莊知。風迴蕙帳過猿嶺，月上茅堂透鳥枝。萬載聖朝高士傳，何人更得效依稀。
句  其一 張逸 
一夜碧瀾堂上坐，直疑身在水晶宮。
句  其二 張逸 
遙看山水有雲處，便是人心無事鄉。
題湖山立石 王漢 
如碑卓水濱，磊落未名聞。蘚駮瓊姿出，蝸行篆字分。器渾猶抱璞，勢迥已凌雲。幸免隨金鍛，寧憂與玉焚。螭形徒岌岌，鳥迹欠云云。若使昌黎見，應摛逐鱷文。
詩一首 王漢 
金山獨秀峰，千古壓嶙峋。□□□□□，標奇世絕倫。形從天賦授，名自我推論。象嶽猶前席，羣峰合望塵。不知居海郡，知己是何人。
詩一首 陳伯孫 
六合萬籟息，秋林月正歸。琴中彈不盡，石上坐忘歸。
句 張存 
當時不葬曹橫墓，千古猶存方茂山。
書用師菴 李昭述 
架泉龕石搆幽棲，竹樹陰森鎖翠微。珍重支郎得高趣，一庵一榻自忘機。
送張待制知越 李昭述 
嚴助厭承明，東南抗使旌。箕裘漢相子，屏翰越王城。勝概須留賞，僊舟莫計程。湖光八百里，風月有餘清。
清明日賜新火 曾易簡 
令節傳龍蠟，君恩賜近臣。乍燃煙尚短，初出焰猶新。照耀王侯第，歡呼里巷民。誰知蓬蓽下，還有聚螢人。
八識詩 徐天錫 
兄弟八個一個癡，其中一個最蹺蹊。五個向外能經紀，止留一個看家計。浩浩三藏不可窮，淵深七浪景爲風。愛□特種根身立，去後先來作主翁。不動地邊方捨藏，金剛道後畢然空。大圓鏡智成無漏，普照十方塵剎中。
留題浯溪 盧察 
□後聲名人始貴，真卿筆札次山文。二賢若使生同世，□□□悲不放君。
再題浯溪 盧察 
逆孽滔天亂大倫，忠邪淆雜竟何分。欲知二聖巍巍力，止在浯溪一首文。
詩一首 晁宗慤 
鍊鑛成金得寶珍，鍊情成性合天真。相逢此理交談者，千百人中無一人。
贈喻化成 彭乘 
不見陵陽喻化成，令人西望愈傷神。近聞養素多栽藥，耕破青山十里春。
句  其一 彭乘 
湯湯散作家家惠，莫與貪泉一樣看。
句  其二 彭乘 
最是蕭蕭句，無人繼後塵。
句 范仲溫 
新作春野亭。
岳州衆湖阻風  其一 王周 
衆湖湖口繫蘭船，睡起中餐又却眠。風伯如何解迴怒，數宵檣倚碧蘆煙。
岳州衆湖阻風  其二 王周 
偶繫扁舟枕綠莎，旋移深處避驚波。曉来閑共漁人話，此去巴陵路幾多。
問春 王周 
遊絲垂幄雨依依，枝上紅香片片飛。把酒問春因底意，爲誰來後爲誰歸。
春答 王周 
花枝千萬趁春開，三月瓓珊即自回。剩向東園種桃李，明年依舊爲君來。
西塞山  其一 王周 
西塞名山立翠屏，濃嵐橫入半江青。千尋鐵鎖無由問，石壁空存道者形。
西塞山  其二 王周 
匹婦頑然莫問因，匹夫何去望千春。翻思岵屺傳詩什，舉世曾無化石人。
使風 王周 
風起即千里，風回翻問津。沉思宦遊者，何啻使風人。
石首山 王周  长江
首出崔嵬占上遊，迥存濃翠向荆州。空聞別有回山力，却見長江曲尺流。
金口步 王周 
兩山闘咽喉，羣石矗牙齒。行客無限愁，横吞一江水。
采桑女  其一 王周 
渡水采桑歸，蠶老催上機。札札得盈尺，輕素何人衣。
采桑女  其二 王周 
採桑知蠶饑，投梭惜夜遲。誰誇羅綺叢，新畫學月眉。
落葉 王周 
素律鑠欲脆，青女妒復稀。月冷天風吹，葉葉乾紅飛。
宿疏陂驛 王周 
秋染棠梨葉半紅，荆州東望草平空。誰知孤宦天涯意，微雨蕭蕭古驛中。
再經秭歸  其一 王周 
總角曾随上峡船，尋思如夢可悽然。夜来孤館重来宿，枕底灘聲似舊年。
再經秭歸  其二 王周 
秭歸城邑昔曾過，舊識無人奈老何。獨有淒清難改處，月明聞唱竹枝歌。
霞 王周 
拂拂生殘暉，層層如裂緋。天風翦成片，疑作仙人衣。
巫山公署壁有無名氏戲書二韻 王周 
南陵直上路盤盤，平地凌雲勢萬端。堪笑巴民不厭足，更嫌山少畫山看。
道院 王周 
白日人稀到，簾垂道院深。雨苔生古壁，雪雀聚寒林。忘慮憑三樂，消閑信五禽。誰知是官府，煙縷滿鑪沈。
會噲岑山人 王周 
渝州江上忽相逢，說隐西山最上峰。略坐移時又分别，片雲孤鶴一枝筇。
巴江 王周 
巴江江水色，一带濃藍碧。仙女瑟瑟衣，風梭晚来織。
小園桃李始花偶以成詠 王周 
桃李栽成豔格新，數枝留得小園春。半紅半白無風雨，随分夭容解笑人。
公居 王周 
公居門館静，旅寄萬州城。山共秋煙紫，霜并夜月清。無愁干酒律，有句入詩評。何必須林下，方馳吏隱名。
夔州病中 王周 
隱几經旬疾未痊，孤燈孤驛若爲眠。郡樓昨夜西風急，一一更籌到枕前。
題廳壁 王周 
永日無他念，孤清吏隱心。竹聲并雪碎，溪色共煙深。數息閑凭几，緣情默寄琴。誰知同寂寞，相與結知音。
過武寧縣 王周 
行過武寧縣，初晴物景和。岸回驚水急，山淺見天多。細草濃藍潑，輕煙疋練拖。晚来何處宿，一笛起漁歌。
路次覆盆驛 王周 
曾上青泥蜀道難，架空成路入雲寒。如何却向巴東去，三十六盤天外盤。
藕池阻風寄同行撫牧裘駕 王周 
船檣相望荆江中，岸蘆汀樹煙濛濛。路間隄缺水如箭，未知何日生南風。
無題  其一 王周 
冰雪肌膚力不勝，落花飛絮遶風亭。不知何事鞦韆下，蹙破愁眉兩點青。
無題  其二 王周 
梨花如雪已相迷，更被驚烏半夜啼。簾捲玉樓人寂寂，一鉤新月未沉西。
泊巴東 王周 
偶泊巴東古縣前，宦情鄉思兩綿綿。不堪蠟炬燒殘淚，雨打船窓半夜天。
道中未開木杏花 王周 
粉英香蕚一般般，無限行人立馬看。村女浴蠶桑柘綠，枉將顔色忍春寒。
西山晚景 王周 
公局長清淡，池亭晚景中。蔗竿閑倚碧，蓮朵静淹紅。半引彎彎月，微生飋飋風。無思復無慮，此味幾人同。
和 王周 
一片殘陽景，朦朧淡月中。蘭芽紆嫩紫，梨頰抹生紅。琴阮資清格，冠簪養素風。煙霄半知己，吏隱少相同。
齒落詞 王周 
己卯至庚辰，仲夏晦之暮。吾齒右排上，一齒脫而去。呼吸缺吾防，咀嚼欠吾助。年籥惜不返，日馭走爲蠧。脣亡得無寒，舌在從何訴。輔車宜長依，髮膚可增懼。不須考前古，聊且爲近喻。有如雲中雨，雨散絕回顧。有如枝上葉，葉脱難再附。白髮非獨愁，紅顔豈私駐。何必鬱九回，何必牽百慮。開尊復開懷，引筆作長句。
淘金磧 王周 
畫船晚過淘金磧，不見黄金惟見石。猶恐黄金價未高，見得錙銖幾多力。
大石嶺驛梅花 王周 
仙中姑射接瑤姬，成陣清香擁路岐。半出驛牆誰畫得，雪英相倚两三枝。
贈怤師 王周 
水中有片月，照耀嬋娟姿。庭前有孤柏，竦秀歲寒期。堅然物莫遷，寂焉心爲師。聲發響必答，形存影即隨。雪花安結子，雪葉寧附枝。蘭死不改香，井寒豈生澌。晨鑪煙褭褭，病髮霜絲絲。丈室冰凛冽，一衲雲離披。顧此名利場，得不慚冠綏。
遊仙都觀 王周 
冷杉枯柏路盤空，毛髮生寒略略風。兩漢真仙在何處，巡香行遶蕊珠宫。
誌峽船具詩 梢 王周 
制之居首尾，俾之辨斜正。首動尾聿随，斜取正爲定。有如提吏筆，有如執時柄。有如秉師律，有如宣命令。守彼方與直，得其剛且勁。既能濟險難，何畏涉遼夐。招招俾作主，汎汎實司命。風烏愧斟酌，畫鷁空輝映。古人存豐規，猗歟聊引證。
誌峽船具詩 櫓 王周 
用之大曰櫓，冠乎小者楫。通津既能濟，巨浸即横涉。身之使者頰，虎之拏者爪。魚之撥者鬛，弩之進者筴。此實爲相須，相須航一葉。
誌峽船具詩 戙 王周 
箭飛峡中水，鋸立峡中石。峡與水爲隘，水與石相擊。濆爲生險艱，聲發甚霹靂。三老航一葉，百丈空千尺。蒼黄徒爾爲，倐忽何可測。篙之小難制，戙之獨有力。猗嗟戙之爲，彬彬堅且直。有如用武人，森森矗戈戟。有如敢言士，落落吐胸臆。拯危居坦夷，濟險免兢愓。誌彼哲匠心，俾其来者識。
誌峽船具詩 百丈 王周 
少嘗侍先君，餘閑誦白氏。始得入峡詩，深味作詩旨。云有萬仞山，云有千丈水。自念坎壈時，尤多兢慎理。山束峡如口，水潄石如齒。孤舟行其中，薄冰猶坦履。孱顔屹焉立，洶湧勃然起。百丈爲前牽，萬險即平砥。破之以篔簹，續之以麻枲。礪之堅以節，引之直如矢。杼軸連半空，長短隨兩涘。鐵鎖枉馳名，錦纜謾稱美。長繩豈能繫，朽索何足擬。苟非𦁤之爲，胡可力行此。
早春西園 王周 
引步攜筇竹，西園小徑通。雪攲梅蔕綠，春入杏梢紅。静意崖穿溜，孤愁笛破空。如何將此景，收拾向圖中。
金盤草 王周 
今春從南陵，得草名金盤。金盤有仁性，生在林一端。根節歲一節，食之甘而酸。風俗競採掇，俾人防急難。巴中虵虺毒，解之如走丸。巨葉展六出，軟幹分長竿。搖搖綠玉活，褭褭香荷寒。世云暑酷月，鬱有神物看。天之産於此，意欲生民安。今之爲政者，何不反此觀。知彼苛且猛，慎勿虐而殘。一物苟失所，萬金惟可歎。莫並蒿與莱，豈羡芝及蘭。勤渠護根本，栽植當庭欄。寄言好生者，休說神仙丹。
和程刑部三首 公會亭 王周 
公事公言地，標名信必臧。江山如得助，談笑若爲妨。均賦鄉原肅，詳刑郡邑康。官箴居座右，夙夜算難忘。
和程刑部三首 碧鮮亭 王周 
飋飋籠清籟，蕭蕭鎖翠陰。向高思盡節，從直羙虛心。迥砌滋蒼蘚，幽窓伴素琴。公餘時引步，一徑静中深。
和程刑部三首 清漣閣 王周 
照影翻窓綺，層紋滉額波。絲青迷岸柳，茸綠蘸汀莎。片雪翹饑鷺，孤香卷嫩荷。憑欄堪入畫，時聽竹枝歌。
自喻 王周 
予念天之生，生本空疏器。五歲稟慈訓，憤悱讀書志。七歲辨聲律，勤苦會詩賦。九歲執公卷，倜儻干名意。乞薦鄉老書，幸會春官試。折桂愧巍峨，依蓮何氣味。性拙絕不佞，才短無餘地。前年會知己，薦章實非據。寧見民說平，空荷君恩寄。瞿塘抵巴渝，往来名攬轡。孤舟一水中，艱險實可畏。羣操百丈牽，臨難無苟避。濆向江底發，水在石中沸。槌鼓稱打寛，繫紉呼下緯。善惡胡可分，死生何足諱。騎衡與垂堂，非不知前喻。臨淵與履冰，非不知深慮。我今縻搢紳，善地誰人致。城狐與社鼠，巧佞誰從庇。奴顔與婢膝，醜直誰從媚。妻兒夐限越，容顔幾憔悴。致身霄漢人，呝嚱盡賢智。
和杜運使巴峡地暖節物與中土異黯然有感詩三首  其一 王周 
隨柳參差破綠芽，此中依約欲飛花。春光是處傷離思，何況歸期未有涯。
和杜運使巴峡地暖節物與中土異黯然有感詩三首  其二 王周 
始看菊蘂開籬下，又見梅花寄嶺頭。攬轡巴西官局冷，幾憑春酒沃鄉愁。
和杜運使巴峡地暖節物與中土異黯然有感詩三首  其三 王周 
花品姚黄冠洛陽，巴中春早羡孤芳。不知别有栽培力，流詠新詩與激昂。
施南太守以猿兒爲寄作詩答之 王周 
虞人初獲酉江西，長臂難將意馬齊。今日未啼頭已白，不堪深入白雲啼。
巫廟 王周 
巴水走若箭，峡山開如屏。洶湧匹練白，𡷾崒濃藍青。崖空蓄雲雨，灘惡驚雷霆。神仙宅幽邃，廟貌横杳冥。隱約可一夢，縹緲餘千齡。名利有所役，舟楫無暫停。悉窣垂肹蠁，祠禱希安寧。鵶鵶爾何物，飛飛来廟庭。紛紛颺寥泬，遠近随虚舲。鐵石礪觜爪，金碧輝光翎。翔集託陰險，鵮啄貪羶腥。日既恃威福，歲久爲精靈。依草與附木，誣詭殊不經。城狐與社鼠，瑣細何足聽。況乎人假人，心闊吞滄溟。
赤壁 王周 
帳前斵案決大議，赤壁火船燒戰旗。若使曹瞞忠漢室，周郎焉敢破王師。
奉和御製看毛詩詩三章二章十二句一章八句  其一 夏竦 
周道洽平，聲動文成。周王棄善，俗移風變。哀樂異心，治亂殊音。心發言從，影響攸同。政行音類，壎箎靡異。實教化之所由，故能經乎天而緯乎地。
奉和御製看毛詩詩三章二章十二句一章八句  其二 夏竦 
生民尊祖，時邁告成。江漢撥亂，鳬鷖持盈。四詩之道，始于和平。五際之變，通于晦明。宣宥密之基命，敭遹駿之休聲。或箴規于闕政，或歎咏于芳馨。
奉和御製看毛詩詩三章二章十二句一章八句  其三 夏竦 
温柔之教，政治之源。瞽能誦兮可以諫，士不學兮無以言。蓋盛衰之所繫，故諷諭之攸存。惟聖心兮垂思，永大庇兮元元。
奉和御製迎聖像中路獲金龍送還茅山 夏竦 
巍巍真像範金成，瑞節棠舟遠導迎。精衷勵翼符神貺，藻衛葳蕤率禮經。蘭隄曉景漣猗靜，神龍報降祥雲映。雙上瓊干采質明，旁臨旌栧靈輝盛。台臣祗肅薦華薌，承賀凝貞拜露章。羲氏官名高可擬，漢家年紀遠難方。鳯蓋分陰騰九色，蜿蜒共戯雲裳側。御天飛躍世空聞，瑞德縈盤今始識。騤騤矯首仰中宸，丹扆深嘉美應臻。紓禮既能疇聖日，爲霖當使福蒸人。華陽翠壑貞靈地，星使送還彰睿志。更播雲章入管絃，昭昭億載傳金匱。
奉和御製崇政殿宴從臣 夏竦 
青綺禁門符命錫，離珠御府天琛積。兩儀流慶會休期，二聖詒謀歸盛德。大禮修，真猷格，懿鑠昭昭兮靡極。阜民財，形物力，聖志乾乾兮夕惕。金扉玉宇麗皇居，鳯藻鸞蹤輝樂石。龜趺螭首建靈辰，鵲尾龍香奉至神。日轉翠華臨閣道，天旋丹仗復鈎陳。縉紳茂寵兮踰三接，羽衛鴻儀兮備九賓。瓊觴傳滿兮均堯酒，柏殿賡颺兮洽漢臣。奉若靈心彌翼翼，布昭醲化愈淳淳。
奉和御製爲政歌 夏竦 
黼帳夜分常監寐，鳯軒端委敷文治。肇建元封陟介丘，寖尋毖祀臨汾水。茂烈馨香久際天，精心勵翼彌恭已。體道推仁洽惠和，斵凋歸厚蠲華侈。懷柔四貊盡來庭，邊圉無塵似平砥。堯德欽明惇茂族，漢條寛大措祥刑。永觀禹畫同文軫，更佇虞巡審量衡。睿政無爲猶日慎，布昭謨訓掩湯銘。
奉和御製奉先歌 夏竦 
皇家兮仙祖，上世兮聖神。承雲兮分治，駕羽兮臨民。誕昭兮馨烈，高陟兮元真。載乘土運臨三古，屬象羲農振遐武。爰炳明靈陟上蒼，綿綿聖緒慶悠長。既積仁兮累德，爰振耀兮流芳。罄二儀兮垂祐，彌萬祀兮開祥。巍巍烈祖兮膺宸歷，御瑤圖兮建鼇極。東征西怨兮振羣黎，下舞上歌兮康庶國。優游亮直顯敦仁，錫羡休嘉符拓迹。四貊名王尺組羈，九涯遠道安車適。聖功耆定實登三，方賮駿奔惟旅百。赫赫神宗廓帝紘，昭廣運兮洽和平。禮適素青兮沿夏子，化歸醲粹兮復胥庭。憲六學兮昭地緯，事七廟兮奉天經。震疊威霆兮踰朔幕，汪洋惠露兮浹編氓。偃節靈臺兮黜武，漏魚寛網兮蠲刑。三葉緝熙兮隆紹繼，皇穹右序兮隤繁祉。徘徊飇歘兮授元符，焜燿樵蒸兮修茂禮。思文成頌兮迪先謀，多黍申歌兮昭樂歲。參侔開闔已無爲，虔鞏盈成彌若厲。惟寤寐兮符通，實天人兮合契。降僊馭兮自三清，諭靈源兮踰百世。遐錫鴻休茂本枝，永符盛德昭明類。薦徽冊，致清衷，齋明兮顯至。款太空，告繁禧，監觀兮斯暨。對越兮儲精，聿懷兮忘寐。舄奕千齡播德芬，欽崇茂典協經綸。神化有開彰密命，慶基無際等高旻。
奉和御製筆歌 夏竦 
制之精兮漢宫之雙管，鋒之妙兮趙國之修毫。自承掌握濟羣用，觚與槧兮難施勞。古今罔不達，淑慝将何逃。深仰玉蟾均硯滴，詎慚金馬制書刀。頡皇觀迹蟲篆興，纖端積潤八體成。寫圖始告姬公瑞，錯寶終傳路扈名。上聖惟聰炳帝文，宸章奎畫冠生民。灑翰翠珉垂睿式，珥彤丹地寵儒臣。
奉和御製硯歌 夏竦 
南方潛璞出寒溪，沉沉紫蔚凝堅姿。兩儀肖象磨礱異，三趾承隅琢餙奇。銀带参華貢雙闕，玉蟾分滴潤圓池。微波澄淡當晴景，旌旗半浸龍蛇影。輕浮春絮拂犀榦，微動日華明綺井。蘂簡交輝九禁深，玉枝斜照中宵永。列璇臺兮今得地，邇清光兮叶靈契。宣絲旨兮揚聖謨，贊雲章兮熙睿志。彌彰盛德冠生民，務以文明化兆人。
奉和御製墨歌 夏竦 
昔造圖書兮紀方志，鉛黄丹漆兮初爲貴。後世增華兮邁昔賢，松煙布色兮明且妍。一枝均賜官儀備，九子分形吉禮全。寫功詠德盈緗帙，體物緣情徧綺牋。陰山潛璞兮琢金池，相須藝圃兮事攸宜。湘川青管兮束圓鋒，並列璇臺兮用本同。垂大訓，述微言，孔墨之教兮長存。騰藻翰，贊儀形，淵雲之妙兮惟精。上聖敦仁崇儉約，厥篚珍奇詔皆却。唯許隃糜歲貢臻，式彰文德化生民。
奉祀禮畢還京 夏竦 
先天密命啟禎期，侯日靈文降紫闈。恭館靖尊妙化，帝居齋祓擁純禧。勒鴻昭姓增梁甫，報本祈年款魏脽。真御下臨彰日監，嘉生誕降示天隨。丕承寶緒增寅畏，惠迪靈猷務肅祇。國陽郊報尊天位，欽奉后祇将合祭。仁里爰瞻嚴父祠，徐鑾式徇黎萌意。攸司經始兮載嚴，象物應斯兮紹至。熒煌先道兮珍符，煥衍参塗兮藻衛。真場合奏兮笙鏞，靈阯欽柴兮圭幣。三氣晬容兮仰覿，八景飛輿兮降格。青祺簡簡兮淵沖，瑞命禳禳兮山積。合飲譙城洽睿慈，仁風溥暢宣和懌。制畿睢水煥先謨，惠露汪洋敷潤澤。納賈陳詩兮總舊章，念功繼絕兮昭明德。近甸回衡景念新，太宫歸格物華春。太和充鬱層霄外，協氣周流率土濱。穆穆天章騰聖域，巍巍道蔭庇生民。體元化，叙彝倫，順則兮穹旻。觀秘奥，守精真，謹度兮聲身。四貉兮來同，千齡兮應會。甘實兮積中，英蕤兮發外。皇哉曼壽保丕基，青簡遐昭帝者儀。道冠周詩心翼翼，功踰夏載日孜孜。
奉和御製玉清昭應宫甘露歌 夏竦 
祝聖清場初展禮，鴻都向曉彰繁祉。鬱鬱纖枝正後凋，瀼瀼瑞采俄雰委。吉雲五色比還疏，况是嚴冬歲律餘。承以玉杯甘若蜜，凝于翠幄皎如珠。薦宸居，稱壽酒，宣大慶兮仰歸元首。香馥馥，斾央央，建靈壇兮茂對多祥。天心信與人心會，誕節将臨遽霑霈。式昭真蔭祚君王，永錫遐齡齊覆載。
奉和御製宣讀天書 夏竦 
赫赫穹符迪慶基，巍巍真緒擁繁禧。控飈靈御傳天意，候日珍文告帝期。奉詣喬丘彰錫祉，胙壤瀨鄉修茂禮。宸闈薰祓款雲輿，戎候耕耘櫜象弭。紀號惟新歲歷呈，三元初吉協休辰。徽冊奉天熙事蕆，丕名尊祖皇儀展。太宫薦鬯孝思伸，陽位升煙鴻慶遠。瑞應紛綸百福同，寅威寶命務尊崇。布宣精意誠明顯，申飭攸司憲度隆。将披秘藴昭靈契，欲使萬方知帝意。肆眚端門詔畢旋，靈場預啟百枝燃。夙陳路寝敷瑤席，躬薦真香奏瑞煙。三辰淳耀居齋室，階滿祥蓂當望日。大裘陟降既登歌，羣后延登皆上笏。元輔披縢聖訓揚，樞臣援翰寶文彰。有虞出洛龜休躍，唐氏衘圖鳯罷翔。辭若洞章皆擿句，字如龍篆宛分行。森沉虎斾嚴真衛，肅穆珠旒增潔志。敬受丹書豈易侔，式旌玉刻誠難繼。修修羽帳降星辰，杳杳飈斿駐聖真。庭際煙霞輝曄曄，天中鸞鶴羽兟兟。微密妙言爰備舉，龐鴻盛則已宣臻。一一嘉猷保元后，諄諄深旨爲含生。寫成别笈緘藏密，薦獻禮周彌襲吉。恍恍真心顯道樞，穰穰景佑歸宸歷。升聞璿宙洽神歡，昭紀琅函爲睿式。萬靈潛衛極寅威，九序相趨皆勵翼。綿宇彌隆清浄風，虛晨益鍳馨香德。豈獨飛英冠百王，祗延道蔭永歡康。薰絃濬發南風詠，丕顯清衷報彼蒼。
奉和御製幸金明池 夏竦 
朱輅乘時兮出曉烟，飛梁承幸兮斗城邊。幔省蔭堤兮楊葉闇，星旄藻岸兮物華妍。珠網金鋪兮豫章館，風檣桂楫兮木蘭船。象潢儀漢兮澄波遠，激水尋橦兮妙戯全。佇帝暉兮凝制蹕，人煥衍兮歡心逸。嘉流景兮延邇臣，樂清明兮麗新曲。
奉和御製七夕 夏竦 
紫皇宴服出瑤臺，仗下凉宵水殿開。初月上絃光汎灔，横河案户勢徘徊。扇分蘭露侵衣滴，簾捲天香拂帳來。閣道森沉飛絳節，龍璈鳯吹凌霄發。琥車縹緲際煙潯，釦砌迢遙望雲闕。百子池深列宿分，九微燈淡纖塵絕。雲屏輕箑貫雙針，彩縷縈風勢不任。露挹瓊蘇敷碧席，明霞照地光無極。西漢元封五葉時，猗蘭雲輦會真期。何如法坐嘉蕃熟，高振薰絃播緝熙。
黄鶴樓歌 夏竦 
城上危樓高縹緲，城下澄江復相繞。有時漾影入中流，俯看魚游仰飛鳥。近樓多少未行舟，滿江落花灑汀洲。人同江狎不怕浪，登樓對酒弹箜篌。大别山頭白雲起，金口渡邊雨如洗。半鈎新月上孤城，還照高樓與江水。晴江依舊瀉潯陽，黄鶴無由歸故鄉。一聲玉笛起何處，燕撲闌干花影長。
三月施州進金色小龜 夏竦 
清江涵德澤，嘉瑞效靈龜。巢葉形偏小，如金色最奇。玉靈慚異質，繹屬近幽姿。騎置遙承獻，觀圖仰帝祺。
大中祥符七年七月錦州奏天慶觀修聖祖殿畢五色雲三朵各方丈餘見於殿上 夏竦 
仙祠成秘殿，遠郡在盧陽。旭日初流景，卿雲忽降祥。三枝分玉葉，五色照琳房。元后成真蔭，欽柴報上蒼。
八年正月天慶節上清宫行香錫慶院御筵日揚輝有非煙非霧之雲 夏竦 
寶籙標嘉節，需雲錫惠筵。烈暉騰愛景，瑞彩擬非煙。焜燿璿霄外，輪囷絳闕前。居歆方屢告，偉兆溢祥編。
明州進芝草并圖 夏竦 
四明開奥壤，三秀發靈芝。如蓋殊形聳，無根瑞氣滋。晨敷台嶺異，日茂下房奇。善氣方回復，充圖獻玉墀。
奉和御製讀史記詩  其一 夏竦 
陶唐明歷象，茂氣與天通。舉正分星度，歸餘定歲功。孟陬名不殄，南正道彌隆。自此垂三代，循環協大中。
奉和御製讀史記詩  其二 夏竦 
昭昭齊魯事，千載著良箴。欲辨爲邦體，先觀布政心。變民非遠略，從簡是徽音。北面無餘意，誠因惠物深。
奉和御製讀史記詩  其三 夏竦 
漢武將從禪，須如亟釋兵。甘泉誠毖祀，喬嶽紀尊名。加禮崇休祉，修封蓋號榮。豈同承帝籙，肆覲正權衡。
奉和御製讀前漢書  其一 夏竦 
酇侯依日月，天漢叙隆昌。邁德居三傑，觀時定九章。過因王尉辯，功賴鄂君揚。終以同心美，清寧贊後王。
奉和御製讀前漢書  其二 夏竦 
子房天授漢，不戰道尤尊。秘法盈編受，危機借箸論。避封昭止足，辟穀厭塵喧。莫訝蕭規茂，從容有緒言。
奉和御製讀前漢書  其三 夏竦 
高祖寛仁主，淮陰變詐才。設壇誠有禮，推食本無猜。懷惠初顒若，夸功抑殆哉。何如中正者，千載仰高裁。
奉和御製讀後漢書詩  其一 夏竦 
明帝章朝物，三雍復舊常。籝金賞西域，雅樂奏南陽。拜老鴻徽茂，祈農盛典彰。珍符昭美應，獻壽表隆昌。
奉和御製讀後漢書詩  其二 夏竦 
獨行懲澆俗，嘉名動遠荒。至誠祈夏雨，嚴意勵冬霜。果行推陵險，豐規歎履方。孤高惟大遜，壽考茂祺祥。
奉和御製讀後漢書詩  其三 夏竦 
昭公詳漢律，求比禮三千。刻敝深文息，寛平治德全。芳猷宣輔弼，餘慶茂忠賢。方驗來嘉瑞，仁矜理最先。
奉和御製讀三國志詩  其一 夏竦 
白馬當塗兆，黄家得歲興。金符威既重，玉版事堪憑。漢火承前運，譙龍合舊徴。青雲開後葉，下武倍兢兢。
奉和御製讀三國志詩  其二 夏竦 
許昌功未逞，江表地初平。漢帝居非遠，吳侯志欲迎。壯圖雖未遂，嘉慮實惟精。終闕尊崇禮，何關慎器名。
奉和御製讀三國志詩  其三 夏竦 
家乘桑蓋瑞，國富卧龍才。漢水神暉徹，靈圖密命開。横天嘉氣應，繼日景雲來。儻乏英雄器，三分亦殆哉。
奉和御製讀晉書  其一 夏竦 
安石陵霞致，清言振玉音。鴻勳濟世久，厚德感人深。朱組雖然襲，虛舟豈易沉。東山高志在，瀟灑謝塵襟。
奉和御製讀晉書  其二 夏竦 
李重推清雅，初傳友愛名。嘉言爲時發，大誼傅經明。崇德誠堪慕，修身豈易傾。留心衆才舉，千載仰銓衡。
奉和御製讀晉書  其三 夏竦 
士行勤武力，機鑒信良哉。國賴桓文業，人推葛陸才。殊祥雙鶴至，吉夢八門開。終始全高節，誠因左翼推。
奉和御製讀宋書  其一 夏竦 
漢宗開聖緒，得歲與周同。金石終移律，山河始誓功。飛名傳秘記，嘉讖起游童。能使姦豪讋，誠爲一世雄。
奉和御製讀宋書  其二 夏竦 
鎮惡才明舉，英雄想冠時。推鋒平內侮，直指定西陲。向使鴻勳就，寧憂霸業衰。如何喪方召，遺烈漫傷咨。
奉和御製讀陳書  其一 夏竦 
猛奴多勇槩，大矟事戎征。新蔡兇圍陷，魚梁寇壘傾。遡風輕古法，間道貴奇兵。懋賞宜開府，番禺已盡平。
奉和御製讀陳書  其二 夏竦 
靈洗雖驍勇，忠規詎可輕。石城嘗力戰，黟歙本連盟。京口殊勳茂，臨川叛寇驚。既能明號令，何惜務寛平。
奉和御製讀後魏書  其一 夏竦 
偉哉登國世，靈武定戎兵。拓土能圖大，求才實勵精。公侯新爵重，臺省舊風清。自匪謨長世，鴻圖豈易成。
奉和御製讀後魏書  其二 夏竦 
高祖寛仁主，哀矜信有餘。嚴刑幾盡措，黎庶獲安居。舊法躬刊定，繁文再剗除。既平財謁路，清白勵簪裾。
奉和御製讀後魏書  其三 夏竦 
真君昭密命，紀號表興隆。瑞著洪河外，文成翠石中。帝名傳祖禰，曆數感王公。三五方興運，明符事亦同。
奉和御製讀北齊書  其一 夏竦 
段氏推忠武，論兵特造微。歷朝功並建，諸將令咸依。重位無矜色，高門有德輝。當時勳貴族，孰不仰家肥。
奉和御製讀北齊書  其二 夏竦 
咸陽誠赳赳，倚任極維師。貴勢隆門緒，忠誠翼帝基。享年常戒滿，避寵或興咨。不學良無愧，嘉名已自垂。
奉和御製讀後周書  其一 夏竦 
思道懷廉慎，童年類老成。郡豪嘗讋服，邊寇亦清平。臨難輸忠節，辭榮保令名。賢哉蹈仁義，舉世可爲程。
奉和御製讀後周書  其二 夏竦 
南荆推德厚，千里遠從師。奥識通三教，清聲冠一時。就招雖暫至，戀本固難移。故老稱前事，儒宗道益滋。
奉和御製讀後周書  其三 夏竦 
遷哲承華緒，深謀事戰征。艱危思大節，慷慨得羣情。惠愛均戎旅，威名震敵城。江陵摧寇勢，宵遁賴奇兵。
奉和御製讀隋書  其一 夏竦 
里仁懷遠度，大雅擅嘉名。制禮通時變，求書贊治平。推心清選舉，從儉化黎氓。終始承恩遇，芳猷冠老成。
奉和御製讀隋書  其二 夏竦 
榮定誠嘉器，攀鱗屬盛時。賞勞恩特異，知足志惟熙。壯節承昭感，崇基保燕詒。但能思衛霍，自可比蓍龜。
奉和御製讀隋書  其三 夏竦 
子蓋懷英斷，南荒久駐留。清通承眷奬，恭順望巡游。異寵榮鄉黨，丹誠破寇仇。邊民思舊愛，刻石在西州。
奉和御製讀唐書  其一 夏竦 
天祚文皇德，元成雅道施。納忠裨闕政，偃革致昌期。宴喜刀方解，人亡鑑遽隳。數行遺奏在，猶可動神祗。
奉和御製讀唐書  其二 夏竦 
哲輔延清問，元和致治平。從人成庶務，求瘼濟羣氓。務遠能無怠，求材可倚成。乃知虞舜德，恭已固難名。
奉和御製讀唐書  其三 夏竦 
賢哉段忠烈，振迹自邠寧。動必懷剛毅，何嘗廢典刑。英規方貫古，樂石諒難銘。密議初如用，艱危豈易形。
奉和御製讀五代梁史  其一 夏竦 
李唐危漢祚，巢寇盛黄巾。嘉士逢多難，忠言變逆倫。决疑歸大順，定策戮姦臣。宜享崇高贈，千年道更新。
奉和御製讀五代梁史  其二 夏竦 
贊貞懷武鷙，轉鬬曆炎凉。誠感泉源異，兵嚴士庶康。臨危見忠憤，對敵擅威強。終始心無改，遺言更可傷。
奉和御製讀五代史後唐史  其一 夏竦 
燕趙生奇士，仇方决志平。十年常竭節，一劍早知名。自取河南鎮，終辭霸府兵。飛鷹昭慶路，窮達有高情。
奉和御製讀五代史後唐史  其二 夏竦 
長興秉鈞者，子晦道攸隆。剛介昌言遠，忠清茂澤豐。懿文常體道，妙略早從戎。可惜虧同德，當年阻建功。
奉和御製讀五代晉史  其一 夏竦 
子文懷妙識，奥學洞天常。恬淡游蓮幕，謙虚踐玉堂。至仁周僕御，大雅變詞章。慎默誠無怠，危機可盡防。
奉和御製讀五代晉史  其二 夏竦 
大雅懷忠孝，當年效戰征。詢謀無敗事，臨敵有奇兵。安陸祅狂殄，宗城寇難平。察廉能惻下，何患政難成。
奉和御製讀五代漢史  其一 夏竦 
危邦有賢哲，力戰鎮州平。革弊還疲庶，從寛悦衆情。愛人惟責已，徇節幾忘生。青史惟馨在，千年仰令名。
奉和御製讀五代漢史  其二 夏竦 
求益誠賢牧，廉平致樂康。歡謠騰近輔，盛典茂徽章。舊相親褒記，黎民競感傷。豐碑應不朽，千載咏惟良。
奉和御製讀五代周史  其一 夏竦 
文懿艱危際，虚心自晏寧。依違慚問戰，閑淡貴無刑。鎮俗懲浮躁，尊儒鏤典經。忠誠虧美謚，良足愧幽靈。
奉和御製讀五代周史  其二 夏竦 
文伯懷明識，英規世所推。濟時陳策畫，急用備論思。隘郭爰增廣，煩音亦改爲。温恭非不濟，感遇志如茲。
奉和御製中和節 夏竦 
中春遘初吉，嘉節著芳名。習習微和扇，欣欣萬物榮。雲融纔化鶴，谷暖已遷鶯。朝野多歡日，風謠會頌聲。
奉和御製會慶殿宴 夏竦 
禁門乘曉會，宴豆示慈伸。激水龍騰久，儀韶鳯降頻。雲章流漢筑，衢酒洽堯民。百辟皆星拱，兢兢奉北辰。
二月昭州奏正月一日設醮上玉皇表燒錢次有鶴一隻翺翔久之西北去 夏竦 
平樂初正月，虛晨薦號時。瑞場燔碧幣，僊驥駐霜儀。煙頂方遙辨，星精想下闚。天門俄翼去，杳靄瑞煙披。
野步 夏竦 
顧步方塘上，西郊日漸曛。歸心臨遠渡，晚色在閑雲。壠勢蜂腰接，谿流鷰尾分。田歌知有意，豐美謝明君。
秋曉 夏竦 
半庭殘月在，江郡鼓聲初。秋氣滿南國，曉雲高太虛。負霜鴻翼健，含霧橘花疏。此景無人共，朝陽入敝廬。
靈溪 夏竦 
剡東溪溜合，一派貫天台。白鳥蒙灘下，青山倚岸迴。波心晴景動，渡口晚煙開。咫尺通滄海，千帆自去來。
馬跑泉 夏竦 
天驥何年往，龍泓此地存。空餘曳練色，莫辨褭蹄痕。赴海妨苔甃，涵虚礙竹軒。會當逢禹鑿，始可見鴻源。
天台道中 夏竦 
驅馬天台路，悠悠漸向晨。雲開忽見寺，山盡偶逢人。細雨疏篁長，微烟古木春。行行遙驛道，落吹起輕塵。
石梁 夏竦 
斷澗横幽石，蒼苔古木陰。欹危接山腹，迢逓過雲心。峭壁峙千仞，飛流下萬尋。秦人若驅策，蓬島路非深。
晚望 夏竦 
雨霽吳城晚，谿泉四散流。禽歸半峰樹，人在夕陽樓。國望分江海，星躔次斗牛。堪嗟興廢地，千載有閑愁。
鑑湖晚望 夏竦 
新霜脱衰葉，寒日下疏篷。岸細低疑盡，波平闊似空。橋通越谿水，帆带剡川風。何處鳴簫鼓，叢祠杳靄中。
舟行即事 夏竦 
微陽下江樹，秋葉泛殘紅。鴈背寒塘雨，帆爭晚渡風。寺橋人倒影，漁徑菊分叢。正是承平日，輕艘萬派通。
吳中懷古 夏竦  长江
覽古長江上，明時起嘆嗟。水流吳國苑，花入野人家。夜氣銷龍劍，秋星見客槎。凄凉館娃樹，西日映平沙。
桐柏觀 夏竦 
鳥道寒藤結，洞門蒼蘚深。樓臺在山畔，松檜出雲心。土暖春長在，峰高月易沉。羽衣祠太乙，香冷石壇陰。
喜种隱君授正言直館 夏竦 
鶴版招幽士，龍墀襲茜袍。道因閑上得，名向隱中高。密地棲芸閣，清塗歷諫曹。終南明月夜，松檜自蕭騷。
贈海州使君 夏竦 
天衢未得便，假道海邊城。任大纔勝器，官閑不稱名。勸農吟少暇，憂物睡常輕。見說行春處，和風滿斾旌。
贈縣宰 夏竦 
俸輕官且冷，君喜在親民。村路不聞犬，縣城長似春。架高書少蠧，廳靜隙無塵。考滿留碑去，清風勵後人。
贈逸人 夏竦 
鳯鳥來爲瑞，達人垂羽翰。語因希聖古，詩爲惜名難。泰華僊標峻，江湖酒量寛。孤琴有舜曲，留我月中彈。
送張學士赴闕 夏竦 
東觀嘗聯袂，南州各退飛。同傾就日戀，先喜賜環歸。舊業懷鉛筆，晨裝振綵衣。離絃有餘思，凄切寄南徽。
送益州同理張殿丞 夏竦 
遠指三川路，初辭六尚班。占星度危棧，叱馭下靈關。職亞銅符重，兵銷玉帳閑。漢臺誰視草，應待長卿還。
送人出牧 夏竦 
聖主念元元，良臣選掖垣。紫墀分使節，紅斾出都門。雪淺斜陽路，雲深晚燒村。期年如報政，應許賀新恩。
秋日送人南遊 夏竦 
幾驛蘇臺路，輕裝轉塞蓬。夜船千櫂月，寒酒一旗風。水闇菰蒲老，山明橘柚紅。算君回首處，曉色五湖東。
秋日送人西上 夏竦 
旅程看驛道，西去興何如。南國秋霖後，斜陽樹影疏。野光飛翠羽，溪艶照紅蕖。好去朝端客，人爭草薦書。
送人 夏竦 
野色兼行色，長亭一送君。束書登古路，重繭踏寒雲。山過天台小，溪臨婺女分。流光須強學，當宁正崇文。
留題友人郊居  其一 夏竦 
羣書架寒壁，庶事得從容。花木移諸寺，雲泉借數峰。積陰春作雨，瘦竹老成筇。應笑南陽士，明朝久卧龍。
留題友人郊居  其二 夏竦 
卜築遠朝市，著書成歲功。長雲覆孤木，古道滿清風。地勝花房異，山靈雨氣通。綸巾不可戀，鶴版下關東。
代村叟 夏竦 
安居近幽谷，井賦籍良田。聖代無深隱，家山不直錢。候耕看土脉，祈穀賽豚肩。城市知何處，疏鐘隔暮煙。
國清寺 夏竦 
穿松渡雙澗，宫殿五峰圍。小院分寒水，高樓半落暉。葉從金地下，雲向玉京飛。欲問西來意，誰傳智者衣。
善慧師禪齋 夏竦 
是誰名作佛，何法謂之禪。恍惚起無象，逍遙出自然。有修皆障礙，欲問即攀緣。寄語猊牀客，心心不易傳。
虎丘僧舍閑望 夏竦 
勝地訪靈蹤，層樓四檻風。遠陰生曠野，午影轉疏桐。澗水霞凝紫，谿煙日襯紅。可憐秋思晚，相倚館娃宫。
奉和御製瑞雪 夏竦 
朔吹凄寒序，繁英降美祥。潤將膏露接，時契聖心彰。不夜蟾輝滿，先春柳絮揚。龍沙度北野，鷴素失南鄉。帝苑敷瓊蘂，神池瑩玉塘。薰絃俄發詠，風雅邁岐昌。
宣賜翠芳亭雙頭並蒂牡丹仍令賦詩 夏竦 
華景當凝煦，芳叢忽效奇。紅房爭並萼，緗葉競駢枝。綵鳯雙飛稳，霞冠對舞欹。游蜂時共翥，零露或交垂。勝賞回金蹕，清香透黼帷。兩宫昭瑞德，天意豈難知。
奉和御製玉清昭應宫天書閣瑞應 夏竦 
盛德靈謀協，元符寶字披。真宫肇高閣，精意感鴻禧。曉箭傳初刻，朝陽吐半規。祥煙五色麗，嘉氣九華滋。汎灔金光溢，扶疏玉葉垂。堯心膺眷佑，欽翼愈孜孜。
奉和御製滋福殿清醮聖祖天尊大帝尊像瑞應 夏竦 
宸闈啓瑞場，祗畏感穹蒼。紫幄威神格，清宵景曜彰。霓旌承宇列，僊驥度雲翔。肸蠁停霞轡，歆馨挹鳯觴。蘿圖千葉固，山壽萬齡昌。玉籥流宸唱，函蒙播美祥。
奉和御製天書道場觀神雀 夏竦 
齋明尊寶籙，祇肅建真場。上帝靈心顯，中宵瑞羽彰。入豐慚美應，上雍喜嘉祥。彩仗留輕迹，彤霞混葆章。乍衝香馥郁，高映繚熒煌。雲漢敷宸唱，繁禧浹萬方。
奉和御製册府元龜了畢 夏竦 
文德洽隆平，蓬山蠧簡盈。漢金方盡購，秦石諒難程。稽古承先志，宣猷聚世英。刊修百家備，紬繹十年成。休沐當冬日，多歡奉相衡。豈期頒睿藻，何以報兹榮。
奉和御製告玉清昭應宫太廟禮成 夏竦 
時巡將順豫，吉禮協休成。先道真文肅，徐鑾瑞氣平。密都嘉薦備，太室令芳呈。清越鏘金奏，齋莊儼翠纓。矞雲朝薈蔚，花雪夜縈盈。煥衍昭繁祉，千齡表盛明。
奉和御製真遊殿成詩 夏竦 
宵晤靈猷顯，彤庭藻衛臻。鳯輿回八景，龍斾駐三辰。太古仙儀接，虚皇密誨伸。天枝鴻緒遠，殿翼舊規新。寶勢承基壯，祥輝燭地頻。叢楹虹带繞，彩制玉霄鄰。致孝常尊祖，祈禠永庇民。巍巍扄禁內，億載奉元真。
奉和御製大酺 夏竦 
瘞玉祠真畤，還衡格閟宫。策勳恩已盛，合醵慶彌隆。法坐臨雙起，清音奏六同。羽毛秋色麗，簪紱曉光融。寵宴均堯酒，宸章起漢風。羣生遂鳬藻，何以報層穹。
賞花釣魚應制 夏竦 
上苑乘春啓，奇花效祉新。連房紅萼並，合榦綠枝勻。翦獻尊長樂，分頒寵輔臣。從遊過水殿，凝蹕近龍津。黼座臨雕檻，文竿引翠綸。波香投桂餌，萍暖漾金鱗。湛露芳尊酒，鈞天廣樂陳。多歡千載遇，何以報嚴宸。
延福宫雙頭牡丹 夏竦 
禁籞陽和異，華叢造化殊。兩宫方共治，雙蘤故聯跗。嚮日檀心並，承煙翠榦孤。游蜂須並翼，凝露亦駢珠。曉檻香俱發，晴階影對鋪。君王重天貺，臨寫冠珍圖。
奉直園雙頭芍藥 夏竦 
奉帝名園麗，翻階淑艶鮮。一叢芳蘤綻，四朵綘跗聯。朱李應雙結，蘭釭忽並燃。異瓜緗蒂合，嘉木翠枝駢。映葉交霞袂，迎風疊綺錢。流祥在圖素，千載冠嘉蓮。
講徹禮記崇政殿開宴應制 夏竦 
幄坐尊儒術，華光御講筵。爰開柏梁宴，爲畢曲臺篇。法從飛緌接，藩房綺組聯。賜花均綵萼，陪鼎雜冬鮮。甘潤聲詩洽，芳蕤注籍傳。師臣咸拜手，歸道黼帷前。
皇帝聽講尚書徹太清樓錫宴 夏竦 
洛書初罷講，漢苑特開筵。將許陪旒扆，先容閱簡編。神宗遺札啓，真祖寶文宣。密坐瞻堯日，凝心聽舜絃。賜花緗葉綴，勸酒玉巵傳。恩重天難報，肌膚豈易鐫。
觀唐明皇山水字流杯石應制 夏竦 
開元留翠刻，昭代奉宸游。綠酒聯杯汎，紅泉滿字流。澄清涵玉宇，瀲灔轉銀鈎。霄堮奎躔布，龜圖洛畫浮。偃波分密坐，垂露直前旒。若許銘天德，圜青豈易儔。
元真殿燒香觀太宗真宗御書仁宗飛白書并瑞穀應制 夏竦 
蘭炷薰琳殿，霓旄映綠莎。九青真蔭遠，三母睿慈多。閣道陪鑾往，唐中奉詔過。熙陵遺札啓，禰廟寶文羅。繼志頒宸翰，飛毫動偃波。史臣書絕瑞，鈎盾對嘉禾。
奉觀御飛白書應制 夏竦 
聖德天攸縱，慈闈寶訓崇。飛毫邁古法，方丈奪神功。輕素飄驚吹，長煙疊遠空。點孤時戱蝶，波偃乍騰虹。洛畫誠難並，奎躔或可同。猥叨宸筆賜，羽翼誓輸忠。
皇太后恭謝太廟 夏竦 
法宫裁舊典，長樂奉春祠。犧象華樽設，旂常大路移。屬車朱總備，亞祼翟章垂。瑤爵因周制，金根益漢儀。歆馨百禄委，齋祓六宫隨。往訓遵三母，何階擬聖時。
躬耕耤田詩 夏竦 
廣阼承嚴享，東廛錯上儀。纁裳拂黛耜，綵繅映紅縻。內宰登嘉種，餘夫列縹陂。游場玉趾遠，盡隴紺轅遲。藨蓘訓農穡，馨香供帝粢。匪今方介祉，敢續載芟詩。
晚晴 夏竦 
萬家充積望，千里絕纖埃。日輾雲頭上，風驅雨脚迴。亂帆爭古渡，疏葉下高臺。啓戶晴光入，卷簾秋氣來。山心餘靄散，地角亂煙堆。宿鳥幽叢閙，殘虹遠色開。脫簑人顧步，曬羽鶴徘徊。菌遶枯林下，萍翻曲岸隈。名園添舊笋，幽石長新苔。綺席誰相賀，繁絃拍屢催。
和集賢相公攝事出郊 夏竦 
台衮承嚴祀，傳呼出禁城。扢壇將錯事，總駟暫觀耕。盈止踰周頌，康哉叶舜賡。滿篝登大穟，首種達初萌。行饁家爲黍，要朋戶捧罌。川長應萬耦，樹密盡三荆。有相神休茂，多歡國譽榮。餘糧充近甸，遺秉富陪京。碓罷舂粱熟，機閑織素成。休牛鳴笛起，會績遠燈明。路有遺金在，村無吠犬驚。熙熙難徧紀，徒仰泰階平。
送吳興使君郎中分務歸姑蘇 夏竦 
罷郡歸南國，分曹在别京。江山適清尚，圭組謝浮名。桂楫鄉人送，雲漿舊吏迎。夕香薰徑遠，春溜斂池平。累去千憂盡，中恬四體輕。吟齋研賜墨，釣渚濯塵纓。玉樹時方盛，金鈎慶已成。何妨過轂下，萬壽集公卿。
送鳯茶與記室燕學士詩 夏竦 
綠荈圜規異，紅縢篆印新。爭先御府貢，初摘建溪春。膩滑重蒼璧，嬌黄聚麴塵。焙痕連井字，鳯刻疊龍鱗。玉座均芳旨，金華寵侍臣。齋心分一餅，持贈輞川人。
奉和御製千葉黄牡丹 夏竦 
千葉繁英吐異芳，中央瑞色藹清香。密攅鶯羽參差折，細疊霓裳次第黄。霧鎖天衣臨翠幄，露傾金醆瀝霞漿。聖明盛事尊長樂，親灑宸毫奉美祥。
和御製賞花詩 夏竦 
禁園清蹕賞春時，水殿晴陽照翠緌。步輦乍衝僊杏葉，御衣頻拂露桃枝。風搖蘂粉星星墜，日引芳陰寸寸移。帝所甚歡宫漏永，宴餘仍奉柏梁詩。
奉和御製雪 夏竦 
寒風夜傍梁園積，花雪晨臨宋殿飛。歌儷陽春爭度曲，月承宵幌競通輝。五車洛邑延神御，八駿黄臺罷獵圍。今日雲章昭美應，眇觀千載事還稀。
奉和御製清心殿水清木再連理 夏竦 
禁中遲日照南榮，瑞木聯祥耀國經。合幹舊臨宫檻密，交柯重接帝梧青。華平對植行侵陛，若木相輝影滿亭。况是齋心延貺地，愈昭天意答惟馨。
奉和御製太清樓屏風柏連理 夏竦 
禁園綺合羣芳茂，瑞柏屏開秀色呈。託植久依僊杏密，附枝俄接帝梧榮。非煙結翠和風細，滴露凝華曉日明。况是歲寒堅節異，亭亭千載表殊禎。
四月昌州奏聖祖殿下生芝草一本四莖及面有紅光如悦懌之狀 夏竦 
昌元遠地凝和氣，真祖僊宫發帝祺。穆穆睟客分喜色，煌煌寶座秀靈芝。已彰日監靈心顯，更表晨敷協氣滋。元后欽崇膺瑞命，殊庭薦號答繁禧。
五月同州奏牡丹一枝開三花 夏竦 
上聖德風馳率土，左馮嘉氣襲鴻英。疏叢一榦迎春茂，繁艶三房表瑞呈。承獻珍圖昭美應，考祥花品見維禎。帝宸欽翼崇昭報，薦玉燔柴極至誠。
閏六月眉州奏禾生九穗 夏竦 
眉山遠地蜀川西，九穗嘉禾忽效祺。東極龍枝人莫睹，環丘玉粒世空知。中和積粹名方異，繁蔚呈祥事更奇。自可增封齊北里，豈将同穎比繁禧。
八月梓州奏廣化寺池蓮五莖各開二花 夏竦 
梓潼名郡蜀川東，忽秀佳蓮紺宇中。褭褭修莖孤引綠，盈盈雙蘂對分紅。絳跗相倚凝新露，紫菂交垂向晚風。爰考瑞圖觀美應，柳州嘉産實難同。
奉和御製景靈宫迎牌 夏竦 
紫館成功屬盛時，道迎金榜耀文思。沉沉殿翼彌增麗，矗矗圭稜盡中規。祗薦寶香清吹褭，下觀飈御彩雲随。羣心仰止興謠誦，永見千齡播緝熙。
奉和御製兖州景靈宫太極觀牌登路 夏竦 
崇丘紫館集繁禎，躬勒璿題耀筆精。藻衛森沉登廣路，彩雲搖褭入層城。高侔曲密分都號，遠法陽寥紀殿名。真祖覽觀鴻慶茂，壽山從此倍崢嶸。
奉和御製甘雨應祈 夏竦 
少皥九秋當季月，成湯六禱動靈心。中宵甘澍均豐浸，盡日層雲結遠陰。銷去驕陽爲瑞重，招来嘉應感人深。側身修道殊千古，仍叔焉能播德音。
奉和御製喜春雨 夏竦 
太液冰銷春水生，華林氣暖暮煙横。忽聞甘澍中宵降，共慶豐年上瑞呈。拂地如絲籠北闕，映花疑霧靄南榮。原田脉起承甘潤，自此嘉生永順成。
上元應制 夏竦 
魚龍曼衍六街呈，金鎻通宵啟玉京。冉冉游塵生輦道，遲遲春箭入歌聲。寶坊月皎龍燈淡，紫館風微鶴燄平。宴罷南端天欲曉，迴瞻河漢尚盈盈。
帝京春日 夏竦 
景陽鐘盡唱鄰鷄，十二都門報啟扉。一带樓臺擎落月，萬家桃李待朝輝。宫槐煙暖鶯猶睡，僊掌雲寒露未晞。算是五侯偏稱意，遊春車馬早如飛。
江南春日 夏竦 
江北遊人春未迴，江南春色傍人来。茶經穀雨依稀綠，花接清明次第開。場上鬭鷄金作距，檻前粧鑑玉爲臺。六朝風物今何在，莫負流年酒百盃。
寒食 夏竦 
夾城煙淡草霏霏，晉俗相傳禁火時。御苑梨繁花盛發，帝園桐嫩蘂初披。塵微蹴踘人将散，雨細鞦韆索半垂。遊騎尋芳還鬬酒，九門謠誦樂重熙。
春遊 夏竦 
豔艶春風雨半收，少年疏誕稱春遊。将軍雪散橋邊市，騎省花開縣外樓。草嫩玉堤藏堕珥，酒濃金盞滑歌喉。誰能借取瑤池馬，亂踏紅塵四百州。
初夏有作 夏竦 
玉琯葭灰昨夜吹，日華光暖向陽枝。東君亂點丹青筆，真宰忙揮造化椎。紅日暗長人不覺，好花偷發蝶先知。後園無限桃兼李，留待新恩得意時。
江城秋思 夏竦 
澤國迢迢枕海涯，眼前歸思亂如麻。清秋泉石無多地，殘日樓臺有幾家。兩岸早霜紅橘柚，半汀殘雨老蒹葭。明時不見投簪客，落盡西風紫菊花。
華山 夏竦 
三峰森翠倚雲稜，凝睇煙蘿最上層。八水亂分秦帝國，四關空鎖漢皇陵。僊羊未起眠春草，塞馬初歸放紫藤。堪惜聖朝無傲吏，夜来風月屬閑僧。
滕王閣 夏竦  滕王阁
面臨漳水勢凌霞，却倚重城十萬家。當檻曉雲生鶴嶺，拂階殘雨下龍沙。辭人高宴文皆在，帝子歡遊事未賖。好是良宵金鼓動，闌干牛斗逼簷斜。
江南懷古 夏竦 
六朝雲物更風流，澹澹煙藏古寺樓。敵國漫輕江似带，史臣能視橘爲侯。荒臺有鹿姑蘇晚，壞閣無香建業秋。到了賢明出中土，莫誇歌舞霸南州。
金陵 夏竦 
虎踞龍盤委薜蘿，臺城春雨長寒莎。梁家不覺市朝改，蕭寺只聞鐘磬多。雲樹暮堤攅劍戟，風篁虚谷轉笙歌。須知王氣随明主，不據金陵又若何。
狼山渡口有作 夏竦 
渡口人疏黯翠煙，登臨猶喜夕陽天。殘雲右倚江都樹，遠水南迴建業船。山引亂猿嘷古寺，電驅甘雨過閑田。季鷹死後無歸客，江上鱸魚不直錢。
感興 夏竦 
流年難駐且從容，莫厭多情事萬重。深院晚因留客鎖，小欄春爲惜花封。家山久駐偷歸夢，庭檜清含入夜鐘。更有薄遊長記得，翠鈿遺處綠陰濃。
洛中春旱禱龍門無畏塔得雨 夏竦 
露盤金索出危岑，風卷驚塵撲翠林。五夜清場嚴佛事，一犁甘澍慰民心。聖君旰食憂應减，守吏齋誠禱更深。泛灔洛川皆帝力，好浮青鯉瑞煙尋。
本宫投龍簡中使 夏竦 
醮罷層霄鶴吹分，夜壇香火鏤真文。羽人月筆封瑤檢，使者星馳下絳雲。蘂簡薦誠川后聳，金龍傳信洞天聞。再三鵲尾添檀炷，爲祝虚心佑聖君。
僊姬怨 夏竦 
洞口垂楊拂地垂，年来期約又依違。紅桃不解留人住，白鶴何曾覓信歸。雉扇對開春寂寂，繡衣雙卷雨霏霏。無言盡日雲邊立，不許霓裳按羽衣。
宫詞 夏竦 
柳带分陰接殿基，笙歌還擁翠華歸。前宫曉赭匀粧臉，别館春紅曬舞衣。槐影對籠苔點細，桐花西倚夕陽稀。夜来夢上檀香閣，猶映珠簾避貴妃。
秋日江館喜彈琴羽人至 夏竦 
水館凄清天一涯，喜逢僊蓋駐靈芝。煙霞初散海中會，風雨忽来江上期。琴軫玉寒彈宿露，酒巵金暖對朝曦。圯橋書在如相授，不獨留侯是帝師。
喜馬少保致政 夏竦 
世機無路惱天真，心地逍遙萬象新。久戍金河歸塞客，却浮鯨海到家人。靜封藥竈移文火，閑看花陰上舞茵。應笑公侯方內熱，六街奔走利名塵。
送江寜相公 夏竦 
六朝臺榭好山川，丞相遙分造化權。兩府規模遵故事，二南風什聽新篇。平反庶獄棠廬外，約束諸侯玉帳前。莫訝依依戀行色，壽藩書命最多年。
送太傅相公居留洛宅 夏竦 
梓澤芝田尊帝里，玉符金鑰委台司。家傳舊節居連帥，史作新書贊父師。留府櫜鞬分騎引，都門圭組鬬班辭。共驚河洛初開奥，一日龍光四海知。
送濟南杜郎中 夏竦 
秋樹參差堕葉紅，剖符還過故鄉東。星分北陸龜蛇內，位應哀烏太紫中。亭傳宛如行部日，冠纓猶带觸邪風。寒泉豈是無人塞，應待君侯立事功。
送修撰楊學士留守南京 夏竦 
畫船椎鼓忽東浮，留幕賓從候舳艫。宫裏銅魚勘門鑰，府中銀兔合軍符。鳴騶苑路人千騎，送客河橋酒百壺。莫爲文章還自苦，騖池龍岫且遊娛。
送王端公充荆湖北路轉運 夏竦 
錦衣驄馬好還家，大别山邊漢水斜。霜簡位高增意氣，金章恩重有光華。幾程蠻徼雲藏驛，一棹荆江月照沙。多少朝簪鬢成雪，願君休訪楚山茶。
送李殿院知防州 夏竦 
屈草聯芳映法冠，亭亭風度聳朝端。一麾出守秦城近，千里班春漢詔寛。引道畫旗迎馬重，褰帷霜簡照人寒。都門迴首多離緒，寶瑟凄風别酒闌。
送蘇臺守受代歸朝 夏竦 
香案當衙拜鳳書，使君旌節下姑蘇。賓朋唱和詩千首，耆幼扶攜酒百壺。野樹遮藏過建業，亂山迎送出江都。西風不得同歸去，紅藕花邊望舳艫。
送新恩善濟處士歸玉笥 夏竦 
蠲疴妙劑分黄閣，駐景僊山奉紫闈。太秀山川須長價，少微星宿已增輝。幅巾不被塵纓縳，别笈唯封賜葯歸。唳鶴鳴猿好相候，利名無染世還稀。
送人遊關右 夏竦 
朝曦輕抺柳梢長，歌徹郵亭飭去裝。鶉首右瞻秦分野，虎牢西入漢關防。温泉雨霽離宫碧，麟畤沙驚塞日黄。如訪平戎最長策，不徒鞭馬爲詩忙。
送人入越 夏竦 
廣陵江口柳疏疏，自領笙歌上舳艫。一片曉山迎越絕，數程春水背姑蘇。蓮供晚果蜂房細，鱠市朝餐線縷麤。他日功成待相訪，謝家煙月借人無。
送人之淮西 夏竦 
五里亭前一送君，碧油紅斾駐清塵。半軒晚日淮西路，數拍離歌江上春。杜宇有情移别樹，野花無主傍行人。男兒多少醻恩地，不欲東風淚滿巾。
寄張相公 夏竦 
台司金印護諸侯，沖氣均和耐素秋。户牖舊謀方倚重，莬裘前計合遲留。豈同少傅輕辭漢，况有維師永佐周。秉燭家園且行樂，即應重起濟川舟。
春日寄陳舍人 夏竦 
濃淡晴霞泛夕陽，重重煙藹護流芳。花殘遠渡曉風急，路入層雲春夢長。結蕙翠光留蝶舞，含桃紅實駐鶯嘗。可憐得意文章客，扈蹕西園月桂香。
題東林寺 夏竦 
昔帝先賢跡未消，森沉臺殿鎖嶕嶢。新蓮照水香空在，舊輦生塵翠已凋。夾道古藤看翳日，過谿蒼蘚半侵橋。遠公前意無人會，空對清風望寂寥。
崇勝寺 夏竦 
山當廬阜五峰邊，地占侯谿好習禪。杳藹峰巒雲蔽日，參差樓殿瓦生煙。僧房宿鳥棲簾外，客館鳴泉過枕前。但可登臨閑訪古，西来無法與人傳。
觀夜醮 夏竦 
萬條銀燭間靈旗，一片清香匝玉墀。羽帳星辰来不覺，僊壇冠帔立多時。紅桃裛露風初細，白鶴迎雲月漸遲。試託東皇問蕭史，鳳簫應許借人吹。
話道 夏竦 
清净無營即自由，神僊何必待人求。秦皇多詐死猶諱，漢武窮兵老未休。巨費漫悲徐市藥，怪書空驗少翁牛。須知方寸真元意，不在層城十二樓。
赤城 夏竦 
丹壁排空疊綵虹，上真應此駐靈蹤。烟沉曉日明孤頂，雲破餘霞出半峰。巖下法師曾伏虎，洞中僊客屢投龍。他年翠蓋東巡狩，玉牒終須受大封。
奉和御製龍圖閣觀書 夏竦 
切雲層閣倚龍城，霜素緹油聚壁經。嚴召近臣容侍從，載賡宸唱樂清寜。神宗燕翼垂貽訓，地寶昭彰顯瑞形。芬馥芸香飄紫禁，熒煌金刻照彤庭。龜陳洛畫開瑤檢，絃泛薰風出黼扃。自慶孤生逢旦暮，愧無嘉頌贊明馨。
奉和御製奉祀禮成宴 夏竦 
真場薦鬯方回蹕，泰畤欽柴既受禧。璧散九行頒寵宴，翠緌三接慶昌期。露晞朝景彰慈渥，風扇微和表聖時。羽籥動容分廣砌，旍旂交影上丹墀。瓊跗拜賜承天意，綷羽來儀識鳳姿。向晚柏梁傳睿唱，帝臺春箭更遲遲。
奉和御製內苑嘉穀 夏竦 
淵聖欽明撫庶氓，齋居勵翼御彤庭。天田播種勤農事，雲稼流祥耀國經。瓊粒蕃滋爭結穟，龍枝屈曲競分形。搖風秀色交卿靄，垂穎餘光近帝星。茂遂豈同蕖葉異，殊尤全掩鳳冠靈。連莖五七踰成數，實表皇穹鑒德馨。
奉和御製玉清昭應宫天書閣告成 夏竦 
飈馭告期宵寤協，紫虚疇德秘符呈。誕膺顧諟營恭館，仰悟威神奉太清。密石礱磨鳩郢匠，非煙騰瑞集周禎。上侔帝闕規模麗，遠掩迎年憲度明。将閟玉文藏綠藴，載崇金閣對丹城。高陞彩制修梁直，永據柔靈寶勢貞。飛陛緣雲彌岌嶪，重欒倚漢益崢嶸。良辰涓選繁禧茂，嚴蹕臨觀懿禮成。慶賜春流均盛食，真香雲涌薦明誠。薰絃濬發斯干詠，丕顯鴻猷洽治平。
奉和御製玉清昭應宫玉皇大殿告成 夏竦 
三聖重熙鴻業茂，百靈申錫寶符彰。寅恭清凈函無象，顧諟高明順秉陽。法馭省巡修廢墜，真宫經始報祺祥。棟升文杏觚稜峻，殿啟真琳玉瑱方。九帳盛儀陳宴衎，六莖清奏助歡康。開軒瑞氣凝空碧，駐蹕晴輝艷赭黄。珠樹移陰從帝圃，霓旌分影自仙鄉。宸游悦豫同襄野，睿藻昭回邁柏梁。黎庶縱觀爭嘆詠，侍臣嘉頌極游揚。靈休錫羡淳風振，永播聲名浹四荒。
奉和御製國學太宗皇帝御書閣告成 夏竦 
神宗濬哲通三變，善繼文思洽萬方。高倚叢楹藏鳯緼，密礱溫石鏤雲章。素風暢茂增鴻慶，景耀騰凌發美祥。迴據日畿分寶勢，遠承雲路抗飛梁。推恩宥幣班中帑，式宴朝纓集上庠。更仰紫宸敷睿唱，夏絃春誦永游揚。
奉和御製九天司命降臨 夏竦 
緝熙綿宇肅邊疆，蕃祉紛綸顯阜昌。真馭告期通夢寐，嚴宸精意潔壇場。青煙漏上盈中禁，碧輦宵分下彼蒼。照地輝光蒙鶴燄，靄人嘉氣雜蕭薌。峒山順拜鴻儀展，太古靈源密命揚。載仰金姿唯睟穆，稍瞻雲躅更輝煌。曉霞微動觚稜峻，絃月斜明玉瑱方。丹鳳卷旗嚴藻衞，綠車旋軫向仙鄉。春褀渙汗均流慶，睿唱昭迴紀降祥。萬國頌聲皆載路，巍巍馨烈邁成康。
奉賀御製靈應瑞石 夏竦 
沉潛毓粹生嘉石，宥密開祥契上穹。降聖遠期真馭協，卜年遐祚寶符同。夐殊延喜靈珪上，詎比昭華瑞琯中。隱起玉文非篆隸，混成環狀豈磨礱。彌彰帝歷休祺茂，永叶仙源統緒隆。欽翼春懷敷睿藻，巍巍千祀仰惟聰。
奉和御製朝元殿朝謝玉皇大帝 夏竦 
三清右序儲繁祉，萬乘欽明答上穹。聖化誕敷書軌混，僊游昭假地天通。靈輝熠煜充丹禁，瑞霧霏微翳碧空。積累有開鴻緒遠，顧懷無際慶基隆。精心展彩威顔肅，法曲迎真睿藻融。象舞在庭功夐異，寶符先道古難同。奉朝嘉服祇羣后，贊帝鴻儀儼上公。神爵乍臨香馥郁，矞雲低映樹青葱。潔粢禋薦升嚴陛，蒼璧高蟠照曉風。宣室受釐均大賚，洋洋春澤浹區中。
奉和御製朝謝玉皇大帝致齋夜天書道場觀鶴下臨 夏竦 
紫皇齋祓感青冥，仙驥徊翔瑞氣平。百和真香凝玉羽，九枝芳燄動星精。遠辭金闕銜靈命，俯瞰瑤臺效帝禎。矯翼乍侵龍斾影，揚音微雜鳳簫聲。應須置祀昭神異，豈止登歌紀聖明。藻衞仰觀皆率舞，益知天意合三清。
奉和御製奉安聖像禮成 夏竦 
琳宫胥宇象清都，金閣叢楹閟寶符。昭假僊游彰胄緒，範鎔真像極規模。精衷欽翼明威顯，近輔恭迎茂典敷。美應荐臻書不絕，靈期先定日無渝。徘徊瑞羽臨旌斾，夭矯飛龍上舳艫。齋幄接神珪璧異，景輿迎聖羽儀殊。熒煌寶座安三境，嫗煦鴻恩下九衢。深慶小臣叨奉蹕，翠緌華組耀微軀。
奉和御製先天節上清宫道場香合內獲金龍 夏竦 
元真降治祐生民，紫館空歌協吉辰。芬馥鵲鑪蘭注褭，盤縈鈿合翠龍臻。陰凝珠樹飛鱗密，影拂霓旌瑞角新。月駟雲螭徒駿逸，碧鷄金馬謾璘彬。會驂虯輦昭靈異，終接飇輪奉聖神。願復水官修豢御，紀年何足播芳塵。
奉和御製恭謝天地禮成 夏竦 
元真密誨惟疇德，耀魄靈猷務降衷。僊里肇禋尊妙道，國陽嚴配報層穹。百神右序儲蕃祉，羣后寅威仰聖風。聲震山淵踰日際，澤流根葉徧區中。考熙茂範登虞舜，積累遙源屬帝鴻。柔遠九垠書軌混，凝休千載帝天通。賡歌紫禁唐文盛，苐頌青緗漢德融。盛業巍巍心翼翼，古今能事集皇躬。
奉和御製真游殿告成 夏竦 
均和玉燭成冬夕，疇聖珍符紀瑞年。八景鳳輿臨紫禁，九微龍檠照祥煙。森沉藻衞僊游接，睟穆真儀聖誨宣。濬發璿源開物始，密敷鴻蔭肇基先。良金肖像鎔三品，寶殿新規度九筵。綺棟虹陞初矯爾，丹楹叢倚倍森然。高侔帝所威神備，迥據坤靈勢勝全。雲雀嚮陽明翠羽，玉題承月燦珠躔。元龜協吉休符茂，盛藻迎祥睿志虔。璧散示慈恩正洽，斯千流詠降瓊牋。
奉和御製與天下臣庶恭上玉皇大帝天帝聖號 夏竦 
皇皇至德召和平，茂烈馨香已告成。祇報元符營紫館，欽崇上帝薦鴻名。夤威潔志通三境，宥密真游降九清。淳耀先期觀道秘，休成協吉順天正。瓊干文彩雲幡列，金簡熒煌玉字呈。藻衞導迎揚盛則，靈場陟降極精誠。綿區率籲民胥悦，篆素鋪觀古未行。廣樂乍兼簫籟響，仙風微動珮環聲。颺煙層宙祥輝涌，稱慶齋闈瑞氣生。道蔭符通嘉應集，中宸繁貺永充盈。
奉和御製五嶽觀告成 夏竦 
嶽鎮明神屢降康，聖心尊奉禮文揚。徽名祇薦昭殊典，秘宇欽崇報美祥。曲沼甘泉秋湛湛，浮榮嘉氣曉蒼蒼。金釭銜壁流繁影，雲雀踶甍耀采章。祇祓王靈涓吉日，密礱文杏架修梁。都人霧集鴻儀盛，帝御天臨絜志彰。宸唱茂宣昭峻極，春祺紛委顯蕃昌。升平更屬西成日，擊壤歡謠徧井疆。
奉和御製玉清昭應宫成 夏竦 
中宸夜駐飛廉轡，東闕朝迎綠錯篇。祇建寶宫朝睟象，載崇金閣奉真銓。高侔紫極威神異，迥據柔靈勝勢宣。矗矗端平規景叶，煌煌豐麗聖功全。承隅陽馬層雲隔，鳴磬花臺曉色先。别笈籙緘龍印字，清壇香奏鵲鑪煙。流泉灌注通河漢，列館回環接洞天。玉籟琅璈鸞競舞，蘂書金簡鶴爭傳。采梁虹指祺祥集，銀榜星分慶賞延。永鎮帝居資曼壽，五城奚取漢迎年。
奉和御製會靈觀甘露 夏竦 
岳靈飛觀聳神州，上聖欽崇德日休。嘉露霄零甘特異，貞條膏被勢何稠。崑山寶器今初貯，漢苑仙盤昔未浮。自可紀年昭瑞應，更殊添海助洪流。堇荼變味承餘潤，圖牒騰芳煥大猷。願采朝華和美玉，仰資宸筭倍千秋。
奉和御製冬至 夏竦 
漢門候景嘉辰啟，魯觀書雲協氣升。玉琯飛灰新節應，璿霄合璧瑞華凝。陽芸初動猶兼雪，柔茘將芳尚隔冰。繁祉建元名已肇，殊庭備物禮将登。黄龍甘露誠難擬，泰畤甘泉豈足稱。共慶帝辰延百福，巍巍千載庇黎蒸。
奉和御製恭謝南郊 夏竦 
高真降佑開鴻業，哲后祈禠福下民。靖館齋心成鉅典，嘉壇報貺奉嚴禋。時遵夏曆春當孟，禮憲周郊日在辛。圖籙先登符命顯，祖宗昭配孝思伸。侍祠卿士衣纓列，隨兆星辰爼豆陳。穆穆蒼靈潛扈蹕，寥寥風伯豫清塵。再登午陛虔誠達，三燭奔精美應臻。萬壽無疆增介祉，永蠲牲玉事神明。
奉和御製慶先后升祔禮成 夏竦 
事地有嚴彰至德，顯親爲重化含生。永懷慈景心追孝，載舉鴻儀月就盈。徽冊欽崇昭懿鑠，太宫祇祔極誠明。黄彝進裸精衷達，小吕登歌茂禮成。式宴外庭均大慶，受釐恭館洽維禎。薫絃遠播思齊頌，億載垂鴻廓帝紘。
奉和御製藉田詩 夏竦 
紹休文祖盛儀陳，載耜東耕恊仲春。冕服遠推踰古制，須知明主爲生民。
奉和御製皇太后恭謝太廟 夏竦 
聖哲因心邁古先，親裁禮樂定犧牷。祼成文母膺鴻祐，永指南山比壽年。
奉和御製幸金明池 夏竦 
睿藻昭回侔列緯，時龍順豫體蒼旻。豈同周穆臨瑤水，凱樂雍容浹庶民。
御閣春帖子  其一 夏竦 
金盤曉日融春露，黼帳鮮雲蔭瑞香。聖壽永同天地久，南山何足比延長。
御閣春帖子  其二 夏竦 
冰消太液生春水，日上披香積瑞煙。喬嶽告成鴻慶遠，垂衣無事永千年。
御閣春帖子  其三 夏竦 
天人道洽真游降，禪祀功高帝業昌。迎氣東郊風乍暖，受釐中禁日初長。
御閣春帖子  其四 夏竦 
九門和氣衝魚鑰，層宙祥飇起鶴雲。王澤下流慈煦遠，萬方歌舞戴明君。
御閣春帖子  其五 夏竦 
青逵布序韶暉盛，紫禁乘春樂事多。海域晏清無夕慮，齋居宣室順天和。
御閣春帖子  其六 夏竦 
寒梅吐艷風初應，步輦宣游日漸遲。道蔭無涯真緒遠，永康寰海茂春祺。
內閣春帖子  其一 夏竦 
青逵布序和風扇，紫禁延禧瑞日長。佇看親蠶臨繭館，永觀彤管播聲芳。
內閣春帖子  其二 夏竦 
椒花獻歲良時啟，彩鷰迎春淑氣來。仰奉帝慈方秀出，吹簫看築鳳凰臺。
內閣春帖子  其三 夏竦 
東郊候氣迴青輅，北闕迎祥闢紫闈。大庇羣生承寶緒，永敷春澤播鴻徽。
內閣春帖子  其四 夏竦 
銀箭初傳暖律延，微和漸扇物華姸。彩幡紅鏤宜春字，永奉宸慈億萬年。
內閣春帖子  其五 夏竦 
青陽乍整蒼龍駕，紫宙初凝白鶴雲。曼壽無疆真蔭遠，九重嘉氣日氤氲。
內閣春帖子  其六 夏竦 
緹室葭灰飛候管，彤闈天路起和風。六宫永被河洲化，穆穆芳猷佐聖功。
內閣春帖子  其七 夏竦 
三星分曜輝宸漢，九禁迎春啟令辰。仰奉椒闈宣內治，湛恩鴻慶永如春。
壽春郡王閣春帖子  其一 夏竦 
穆穆韶華生紫禁，遲遲春箭下青宫。良辰已慶加元服，大國爰聞拜景風。
壽春郡王閣春帖子  其二 夏竦 
緹室葭灰飛律管，鳳闈春色動年芳。仙源積慶誠無際，永戴宸慈襲美祥。
壽春郡王閣春帖子  其三 夏竦 
日上苑梅凝素艷，雪晴宫柳弄青條。已觀壽土封東國，即看懷金奉內朝。
壽春郡王閣春帖子  其四 夏竦 
異表英奇非世出，惠心通敏盡生知。更當淑景承慈煦，永奉嘉祥茂本枝。
御閣端午帖子  其一 夏竦 
續命彩絲登繭館，長生金籙獻琳宫。百靈拱衛天居峻，萬國歡康帝業隆。
御閣端午帖子  其二 夏竦 
金縷開辰分五色，長絲獻壽祝千年。垂衣日月承嘉慶，真祖飇游正在天。
御閣端午帖子  其三 夏竦 
僊園采藥回彫輦，禁殿迎祥啟鳳闈。四海樂康民富壽，穆清無事永垂衣。
御閣端午帖子  其四 夏竦 
彩絲祝壽芳辰啟，紫禁凝旒瑞日長。億兆歸仁天祐德，綿綿真蔭永無疆。
御閣端午帖子  其五 夏竦 
絳臺丹筆書金籙，紫殿瑤箱獻巧衣。億載延鴻資睿算，百祥重沓擁宸闈。
御閣端午帖子  其六 夏竦 
太官角黍迎嘉節，上聖齋居襲美祥。金闕鑒觀真緒遠，永延鴻慶庇多方。
御閣端午帖子  其七 夏竦 
尚方綬带迎嘉節，中禁彤闈納美祥。疇德珍符方瑞聖，後天宸壽永無疆。
御閣端午帖子  其八 夏竦 
太官角黍初晨啟，法坐垂衣介福隆。億載昌期方赫奕，九天真蔭永延鴻。
御閣端午帖子  其九 夏竦 
賜羮佳事傳青簡，續壽長絲獻紫宸。帝祉薦彰符盛德，聖心勤恤爲生民。
御閣端午帖子  其一○ 夏竦 
五色綵絲初獻壽，九重嘉氣頌長生。庇民精意方虔鞏，垂拱仁風更穆清。
御閣端午帖子  其一一 夏竦 
浴蘭襲祉良辰啟，握紀無爲聖道尊。舄奕嘉祥充九禁，冲融和氣徧干門。
御閣端午帖子  其一二 夏竦 
八龍焜燿長生籙，五采葳蕤續命絲。億載延長資睿算，萬區康樂遇昌期。
皇后閣端午帖子  其一 夏竦 
迎祥競獻雙條達，續壽初纒五色絲。共仰齋莊隆內訓，永觀蕃衍茂仙枝。
皇后閣端午帖子  其二 夏竦 
璧沼水嬉飛隼渡，瑤箱命縷彩絲新。親蠶禮畢無餘事，夙佩珩璜奉紫宸。
皇后閣端午帖子  其三 夏竦 
千門朱索迎嘉祉，九禁椒塗納美祥。虔奉黼帷承渥惠，慶隆禖石美祥新。
皇后閣端午帖子  其四 夏竦 
千門襲吉縈朱索，九禁開晨闢紫闈。宫漏正長天睠重，永宣芳訓率三妃。
皇后閣端午帖子  其五 夏竦 
日記采蘭追楚俗，化孚流荇誦周詩。肅恭懿德垂彤管，九御歸心百福宜。
皇后閣端午帖子  其六 夏竦 
中閨正肅鳴環節，吉日爰逢采术時。億載繁禧同聖壽，百男鴻慶茂仙枝。
皇后閣端午帖子  其七 夏竦 
點畫諸宫初獻巧，裁縫中禁又迎祥。周南永播河洲化，仰佐鴻明燭萬方。
郡王閣端午帖子  其一 夏竦 
對日惠心時共仰，沐蘭嘉節慶長絲。仰承中緒隆天愛，永奉祥祺襲太熙。
郡王閣端午帖子  其二 夏竦 
彤闈永奉千年慶，金策將封一字王。佇向景風承異渥，預從佳節納多祥。
郡王閣端午帖子  其三 夏竦 
五色彩絲頒禁殿，千齡嘉慶集藩房。玉堂絃誦依真館，日日靈心降美祥。
郡王閣端午帖子  其四 夏竦 
崑山瑞玉題真篆，閬苑蟠桃刻印文。並獻春閨延美慶，億年嘉氣永氤氲。
淑妃閣端午帖子  其一 夏竦 
蕤賓布序逢良月，條達延祥記令辰。仰奉椒塗宣內治，永昭芳譽冠虞嬪。
淑妃閣端午帖子  其二 夏竦 
芳園踏草迎嘉節，紫掖鳴環奉鞠衣。渥惠日新鴻慶遠，永隆徽序耀層闈。
淑妃閣端午帖子  其三 夏竦 
萬宇清和當聖日，千門採拾遘良辰。上真鴻緒宜蕃衍，從此高禖美應新。
淑妃閣端午帖子  其四 夏竦 
宴寢奉朝鳴采玉，良辰襲慶表長絲。仰承中壼垂芳裕，永播周南逮下詩。
廷試 夏竦 
殿上衮衣明日月，硯中旗影動龍蛇。縱横禮樂三千字，獨對丹墀日未斜。
和太師相公秋興十首  其一 夏竦 
原上西風馬力生，折膠時候正凄清。功名未立頭空白，却憶金徽萬里行。
和太師相公秋興十首  其二 夏竦 
亭臯危葉乍經霜，過盡驚鴻落吹長。閑上層樓待初月，方壺殘漏下三商。
和太師相公秋興十首  其三 夏竦 
螢光照水星星度，鴈陣横空字字移。何處佳人惜團扇，玉階烟葉動輕颸。
和太師相公秋興十首  其四 夏竦 
苑樹殘蟬送遠愁，懶將衰鬢照清流。歸來自掃東園葉，學灌寒蔬備晚秋。
和太師相公秋興十首  其五 夏竦 
水榭凉生暑氣銷，疏螢點點漏迢迢。明河案户蒼龍轉，只有匏瓜綴碧霄。
和太師相公秋興十首  其六 夏竦 
沉沉池閣乍凉天，坐愛蓮薰夜不眠。却憶北門曾候對，半簾斜月玉堂前。
和太師相公秋興十首  其七 夏竦  西湖
相府新秋宴席開，西湖珠履踐蒼苔。白頭舊吏方奔走，不得抽毫逐上才。
和太師相公秋興十首  其八 夏竦 
遙思漢闕雨新晴，天際微雲夕吹生。沆瀣氣凉僊掌迥，滿盤宵露結珠英。
和太師相公秋興十首  其九 夏竦 
河漢西傾火漸流，露華微冷透輕裘。何當弄鳳随驚吹，直上層城十二樓。
和太師相公秋興十首  其一○ 夏竦 
彤管少文堪約史，霜戈無藝可防邊。孟諸蒼莾平臺遠，坐對秋光又一年。
青州 夏竦 
日上西山舞鸞鶴，波翻碧海鬪蛟龍。直鈎到了成何事，消得君王四履封。
江州琵琶亭 夏竦 
年光過眼如車轂，職事羈人似馬銜。若遇琵琶應大笑，何須涕泣滿青衫。
狎鷗亭詩  其一 夏竦 
元化平分荷大鈞，左符新刻玉爲麟。南湖特地栽桃李，擬伴沙鷗過十春。
狎鷗亭詩  其二 夏竦 
海鴈橋邊綠水深，絕無塵土近花陰。忘機不管人知否，自有溪鷗信此心。
書懷 夏竦 
黄閣有賢圖國計，皂嚢無黨害邊功。河湟飲馬無難事，一點沙塵在目中。
到任後作 夏竦 
功兼文武帝師臣，久厭崇高樂退身。任是東山無限好，謝公争忍負生民。
西廳 夏竦 
階除盡日微風度，簾幕先秋暑氣還。莫訝使君臨案久，雨晴端正見南山。
宫詞  其一 夏竦 
鬢攏春煙濕翠翹，石榴裙幔裊纖腰。絳脣不敢深深注，却怕香脂污玉簫。
宫詞  其二 夏竦 
新染羅衣窣地紅，喜迎天仗宴春風。歌詞若入君王聽，不惜新聲教六宫。
古意 夏竦 
重上青樓拂蛛網，却匀愁黛對菱波。也知新舊争多少，敢話機頭織素多。
漁者 夏竦 
讀徧龍韜事可知，一竿閑把直鈎垂。秋來江上西風急，且繫扁舟卷釣絲。
觀藏珠 夏竦 
敏手機心頗自安，遮藏有路巧千般。主公當面無因見，只怕旁人冷眼看。
安撫狀元內翰還朝復命再獲候迎先附短章以代片幅 夏竦 
两朝西掖舊詞臣，蘖苦冰寒四十春。霜雪滿頭塵滿袖，自慚重見玉堂人。
送張逸人二首  其一 夏竦 
上公詩筆千金重，逋客歸裝一棹輕。莫向青山更招隱，且留賢哲濟蒼生。
送張逸人二首  其二 夏竦 
徘徊獨鶴翻清景，容曵孤雲下絳霄。朝市山林本無異，前賢出處盡逍遙。
到任涇州寄長安府學諸先輩 夏竦 
半載秦川令始行，論文猶未款羣英。横戈且趁從軍樂，不及期年待政成。
聞勸農二使渡江訪胡丞隱居 夏竦 
宅臨殷羡投書渚，門擁維摩問疾人。詔使艤舟應訪道，雨花交影隔西津。
咏鳳 夏竦 
千仞翺翔覽德輝，成湯解網四靈歸。梧桐欲下還驚去，悄悄饑鷹掠樹飛。
聞鶯 夏竦 
春光容與曉風高，花映金塗見羽毛。莫訝綠楊留不住，內園新雨熟含桃。
咏鷹 夏竦 
獲自野羅知性巧，飼之鮮食已恩豐。下韝未便随人意，須是經春更一籠。
再徙西都詠青雀寄張昇諫院 夏竦 
弱羽傷弓尚未完，孤飛誰敢擬鴛鸞。明珠自有千金價，莫爲遊人作彈丸。
廄馬 夏竦 
萬里無塵塞草秋，玉輪金軛未巡遊。上林苜蓿天池水，飽食長鳴可自羞。
薔薇 夏竦 
紅房深淺翠條低，滿架清香敵麝臍。攀折若無花底刺，豈教桃李獨成蹊。
檻竹 夏竦 
廣厦長廊四面圍，小欄霜雪两三枝。簾帷壅蔽無人見，賴有中天日照知。
花檻 夏竦 
曲檻横欄百寶裝，春風容冶看人狂。孤松瘦柏無顔色，只有青青待雪霜。
題華嚴經詩 夏竦 
黼幄思賢已再三，詔書將拆紫泥緘。嘉言一句利天下，何必金文更徹函。
寄傳法二大卿并簡譯席諸大士  其一 夏竦 
譯案多年潤法音，性根雖鈍信根深。無明不起冤親等，應有龍天證此心。
寄傳法二大卿并簡譯席諸大士  其二 夏竦 
潤色金文數十函，清凉甘露洗塵凡。修行不作伊蘭計，只願三千盡寶嚴。
雪後贈雪苑師  其一 夏竦 
雪山修道六年成，雲滿長空雪滿庭。便向箇中登覺地，何須臘月待明星。
雪後贈雪苑師  其二 夏竦 
玉界瓊田萬頃平，一年光景一番新。苑中又見梅花發，信手拈來總是春。
雪後贈雪苑師  其三 夏竦 
千嶂崔嵬雪裏看，東風一夜捲餘寒。巖前溜玉知多少，漲起西江十八灘。
雪後贈雪苑師  其四 夏竦 
老去方知行路難，此心正要覓人安。室中半偈如聞得，便作當年立雪看。
偶成  其一 夏竦 
非才徧歷清華地，悟佛方爲止足身。浮名浮利莫相試，三千世界一微塵。
偶成  其二 夏竦 
保庇孤根逄聖主，矜修晚節順天機。空門自有清凉地，不向紅塵議是非。
偶成  其三 夏竦 
燕雀紛紛出亂麻，漢江西畔使君家。空堂自恨無金彈，任爾啾啾到日斜。
九日登堯山書事 夏竦 
滿頭黄菊鬢毛斑，曾議皇王對爾顔。今日臨風輕霸跡，堯山應合勝牛山。
送張無夢歸天台 夏竦 
玉格功成碧詔遲，御風千里款黄扉。旋紆蘭珮朝丹禁，卻捧雲章入翠微。綠藴星辰藏古篆，絳宮龍虎閉神扉。東山日暮餘霞散，南國煙晴獨鶴歸。重結茅茨臨乳竇，別裁荷芰換塵衣。鸞鳳若有壺中志，從此高梧一見稀。
登台州城樓 夏竦 
樓壓荒城見遠村，倚闌衣袂拂苔紋。猿啼曉樹枝枝雨，僧下秋山級級雲。招客酒旗臨岸掛，灌田溪水鑿渠分。洞中應有神仙窟，繚亂紅霞出紫氛。
秋日村路 夏竦 
落照明殘菊，村亭路欲分。酒旗降遠客，雁陣戰秋雲。斷隴拳鼇足，輕波起鶴紋。田家逢樂歲，歌舞賀時君。
詠牡丹 夏竦 
雲罩觚稜鬬影寒，一叢香壓玉欄干。東皇用意交裁剪，留待君王駐蹕看。
句  其一 夏竦 
孤館明秋月，清砧韻霜風。
句  其二 夏竦 
橫陳皆錦繡，器皿盡金玉。
句  其三 夏竦 
雪度維楊臘，花逢北國春。
句  其四 夏竦 
出沒魚龍聚，飛沉日月連。
句  其五 夏竦 
燈背翠簾人欲別，月斜煙柳馬頻嘶。
句  其六 夏竦 
密葉凝華承玉戺，附枝交影蔭銀塘。
句  其七 夏竦 
似法陰爻呈六穗，或符陽數效三岐。
句  其八 夏竦 
氣凌雲夢吞八九，欲與溟渤爭雌雄。
桃源圖 馮信可 
桃源東迴溪轉長，桃花開時春日光。幽禽出樹亂紅落，游魚吹花流水香。山人正住溪之滸，屋角花開自成塢。尋源未許武陵人，隱者但作桃花主。拄杖穿花來水頭，禽魚亦解識風流。往來況有樵雲叟，何惜銜杯同唱酬。一尊如出桃花色，花落尊中已無迹。醉鄉泠泠白日閑，黄塵滾滾青山隔。明年此日桃花開，何人凈掃溪陰苔。我亦天台約劉阮，春風一櫂酒船來。
如歸亭 章傪 
吳上江上客亭幽，地占姑蘇最上游。萬頃重湖朝夕浪，幾聲殘櫓往來舟。涼生領袖蘋風晚，冷射杯盤桂魄秋。東道正閑時倒屣，笙歌誰惜一遲留。
如歸亭 何永錫 
獨臨朱檻愛平波，安穩歸舟兩兩過。數島雲霞栽橘社，一汀煙月採菱歌。湖心日定施青黛，砌下風恬展碧羅。好寫仙源槎閣主，便教從此上銀河。
如歸亭 陶伯宗  洞庭湖
吾家本住洞庭西，煙雨生涯接釣磯。今日吳江亭上望，水光山色卻如歸。
句 王瀆 
東湖富泉石。
句 張觀 
保心如止水，爲行見真書。
登第後作 何拯 
自古{宗/內}城繼踵希，吾門多幸盛昌時。姮娥不惜蟾宮桂，從此何家第二枝。
退居 詹中正 
宦情文思競闌珊，利戶名樞莫我關。無可奈何新白髮，不如歸去舊青山。須知百歲都爲夢，未信千金買得閑。珍重樽中賢聖酒，非因風月亦開顔。
香山 詹中正 
浪兀孤舟一葉輕，香山登步覺神清。幾多怪石全勝畫，大半奇花不識名。猿狖盡當吟裏見，煙霞祇向眼前生。官身未約重來此，酒滿螺盃月正明。
山居苦 詹中正 
未達且窮棲，寂寥難可爲。雪窗燈焰短，茅屋雨聲低。幽砌苔金鎖，閑庭草半迷。江山無限意，時得入新題。
句 詹中正 
吟餘妓散杯中酒，歸去蝶隨頭上花。
五更枕上 黄虛舟 
睡覺愁無奈，難禁冬夜長。纔聽曉鐘動，又是世人忙。入市船撐月，朝天馬踏霜。布衾綿樣軟，切莫笑尋常。
蛾眉亭 黄虛舟 
浩蕩長流浪拍天，貔貅十萬坐樓船。年年春滿江南岸，夜夜風傳塞北煙。中界靈祇藏水府，六朝廢寢落山邊。秋來留得唐時月，捉月今誰是謫仙。
送李殿省赴任常熟 黄鑑 
吳山紫翠倚晴空，潘令風流向此中。雨飽公田方稼稔，春生香徑雜葩紅。綵艫銜尾凌波駛，頳鯉駢頭薦俎豐。玉季情深重暌索，南雲延脰接飛鴻。
送梵才大師歸天台 黄鑑 
城闕厭紛華，山泉樂清適。瞥然浮杯歸，遠思浩無極。珍篇藹晝評，凈義留泰譯。平生霧霞衣，倏變蘭蒲色。美號寵彌天，端居館香積。孤蹤共鳥還，情愔避高弋。煙波一葉舟，風雨兩鐶錫。佛壠有幽棲，鷹房多善識。把塵話空無，百慮從此息。回瞻輦寺居，不及莓苔石。
石門巖壁 黄鑑 
峭壁矗雲三峽裏，急湍翻雪五湖邊。何年造物施神力，移到褒中小有天。
句  其一 黄鑑 
遊魚波上遊。
句  其二 黄鑑 
遠水涵空迷極目，落花如霧擁歸軒。
即事 王致 
谷暗隨呼應，禽春不速來。幽居逢令序，跬步且徘徊。
辭本州教官 王致 
年近古稀有，不易升此堂。他日留泉下，須留姓氏香。
題袁學士像 王致 
平生有志惜分陰，經濟功夫着力深。一日高飛成遠舉，幾回懷古作豪吟。春風頻夢丹墀月，夏日長思玉館琴。天下弦歌聲已舊，化成都只在公心。
舟中作偈 釋楚圓  长江
長江行不盡，帝里到何時。既得涼風便，休將艫棹施。
訪隱居孫明復山齋二首  其一 孔道輔 
日觀峰前訪隱淪，豈同沮溺異人羣。軻能養浩雄能默，今復淵源見此君。
訪隱居孫明復山齋二首  其二 孔道輔 
脫屐名場藴壯圖，君方舉逸待嘉謨。即期鶴版臨巖室，萬疊雲山戀得無。
題祖廟二首  其一 孔道輔 
秦火自焚寧害聖，金絲堂壁閟家書。典墳啟發皆天意，非謂共王好治居。
題祖廟二首  其二 孔道輔 
門有詩書不華彩，素王留得好生涯。行人莫訝頻回首，天下文章第一家。
山中作 釋惟政 
橋上山萬重，橋下水千里。惟有白鷺鷥，見我常來此。
辭侍郎蔣公讌客見招 釋惟政 
昨日曾將今日期，出門倚杖又思惟。爲僧只合居巖谷，國土筵中甚不宜。
自題像 釋惟政 
貌古形疏倚杖蔾，分明畫出須菩提。解空不許離聲色，似聽孤猨月下啼。
送僧偈 釋惟政  古诗三百首 言志 魏晋南北朝诗 谢绝
山中何所有，嶺上多白雲。祇可自怡悅，不堪持贈君。
惠州野吏亭 黄仲通 
危亭治舊基，登覽一何奇。萬態羅浮景，三章宰輔詩。嵐光如畫處，霽色乍開時。味此休閑趣，惟予野吏知。
登岳陽樓 麻溫其  岳阳楼
湖邊景物屬秋天，樓上風光似去年。仙侶緱生留福地，湘娥帝子寄哀弦。雲門自統軒臺外，木葉偏飛楚客前。極目江山何處是，一帆萬里信歸船。
送龍池寥先生開講沙場詩 余湜 
沙場諸子弟，少小盡晞顔。迎我五經笥，歸來七島山。朝遊松子洞，暮宿惠人灣。講罷西風裏，扁舟早送還。
句 余湜 
西母子回金殿冷，綠珠一墜玉樓空。
詩一首 史溫 
曹娥廟貌枕江湄，南北行人合孝思。有智不爭三十里，千年黄絹一廳碑。
寄天台王鍊師兼呈邑宰 張日損 
百里凄清古縣城，阮郎陶令自相應。非無柳影含彭澤，別有花光勝武陵。閑醉想同莎外石，冷吟知共夜深燈。紅塵未得尋高興，心過青山第幾層。
題廣化寺阿育王塔 黄康弼 
齊野非吳渚，支郎是子陵。釣臺千古月，寶塔萬年燈。
海棠 高覿 
錦里花中色最奇，妖嬈天賦本來稀。綺霞忽照迷紅障，縠露輕籠設翠幃。繁朵有情妝媚景，纖枝無力带殘暉。好將繡向羅裙上，永作香閨楚楚衣。
虎丘 蘇耆 
虎踞標靈跡，危樓杳靄間。劍池沉石壁，金池湧秋山。塔影松軒斷，雲迷蘚逕斑。磬隨靈籟盡，鶴伴老僧閑。有句慚先哲，無辭愈厚顔。我來聊寫望，頓覺離人寰。
句 蘇耆 
上到天門最高處，不能容物只容身。
送僧歸護國寺 祖士衡 
雪中問法傳宗印，日暮裁詩變楚騷。香積諸天修凈供，蒲葺三殿賜新袍。夜禪錫駐青鴛剎，曉渡杯陵白露濤。參罷虛堂惟宴坐，風松露桂海蟾高。
寄李先生 黄晞 
久不見泰伯，中心頻損和。近聞束書卷，更卜好山阿。學古成儒癖，敦風蕩俗訛。周公法已矣，原憲事如何。母老祿未及，身閑鬢不皤。新文海裔播，舊業釣竿拖。寧戚歌寧發，麻姑使屢過。時人一握小，吾道片雲多。友弟俱游宦，池樊自摭莎。聞猿詩興逸，敲戶酒徒羅。鄉里名光也，朝廷禮後麽。年來魚信至，怪我客蹉跎。
詩一首 黄晞 
福唐太守天下才，好事求奇竭中楮。有時勸我靜祛懷，到處尋幽閑笑侶。一朝薏苡足人疑，萬里珠璣同夢睹。樹墓休提孤劍鐞，星垣忽見清絃古。好物終難寂寞留，高門即是從容所。幾年何地各分飛，此地當歌忽胥遇。還記當頭灑淚人，同是從前舊承顧。中郎一見厚難忘，柯亭有竹君知否。
留題涪州石魚 劉忠順 
七十二鱗波底鐫，一銜蓂草一銜蓮。出來非共貪芳餌，奏去因同報稔年。方客遠書徒自得，牧人嘉夢合相先。前知上瑞宜頻見，帝念民饑刺史賢。
留題資聖寺宗己嘉遯居 劉忠順 
院幽庵更小，嘉遯稱名尊。展榻殊無地，看山別有門。潮來供菜圃，雲過隔城村。了畢如來藏，任他風動搖。
龍泉秩滿題 蔡用之 
昨日新官對舊官，吏民一半冷相看。夜來惟有前灘水，依舊多情到枕寒。
富順 解旦 
封疆莫嘆極西陲，景物尤堪著詠思。亭臺處處垂楊影，街巷家家小酒旗。舊同吳楚分梅艷，新比戎瀘有荔枝。鑿井鹹泉通海脈，靠山公署映江涯。
句 解旦 
便作武陵溪上看，春來何處不開花。
贈張俞秀才遊金華山 鄭炎 
凌晨別我將何適，鶴態飄然振霜翮。指點金華欲去遊，騎驢直造煙霞宅。一片嵐光凝不飛，數里松陰翠如滴。背臘山寒雪未消，迎春地暖花爭拆。水潺潺兮風索索，簾卷虛堂正岑寂。高歌應有鬼神聽，狀物潛驅鴻化力。繄我浮生繫郡符，安得乘閑訪靈跡。吟成一首送君詩，倩僧勒上巖邊石。
贈內臣孫可久 柳永 
故侯幽隱直城東，草樹扶疏一畝宮。曾珥貂璫爲近侍，卻紆絛褐作閑翁。高吟擁鼻詩懷壯，雅論持衡道氣充。厭盡繁華天上樂，始將蹤蹟學冥鴻。
鬻海歌 柳永 
鬻海之民何所營，婦無蠶織夫無耕。衣食之源太寥落，牢盆鬻就汝輸征。年年春夏潮盈浦，潮退刮泥成島嶼。風乾日曝鹹咺加，始灌潮波塯成滷。滷濃鹹淡未得閑，採樵深入無窮山。豹蹤虎迹不敢避，朝陽出去夕陽還。船載肩擎未遑歇，投入巨竈炎炎熱。晨燒暮爍堆積高，才得波濤變成雪。自從潴滷至飛霜，無非假貸充餱糧。秤入官中得微直，一緡往往十緡償。周而復始無休息，官租未了私租逼。驅妻逐子課工程，雖作人形俱菜色。鬻海之民何苦辛，安得母富子不貧。本朝一物不失所，願廣皇仁到海濱。甲兵凈洗征輸輟，君有餘財罷鹽鐵。太平相業爾惟鹽，化作夏商周時節。
題中峰寺 柳永 
攀蘿躡石落崔嵬，千萬峰中梵室開。僧向半空爲世界，眼看平地起風雷。猿偷曉果升松去，竹逗清流入檻來。旬月經遊殊不厭，欲歸回首更遲迴。
句 柳永 
分得天一角，織成山四圍。
小孤山  其一 蔡齊 
大孤之石衡且修，青青長在湖之頭。小孤之石銳以高，削立江崖當洪濤。滔滔逝水東流去，兩石崔嵬屹天柱。蜀巴之源浩沄沄，壯哉此誠江海門。鴻龐稍見士宇廣，疏鑿方知夏禹勤。名山大川神所主，過者震驚誰敢侮。云何作廟向荒壖，摶土娉婷像龍女。篙師賈客爾何知，坎坎伐鼓持豚蹄。倚篷清坐漁歌起，日暮但見崖鷹飛。
小孤山  其二 蔡齊  长江
危峰屹立長江上，勢折華胥限百蠻。鰲背孤撐青玉柱，斗杓斜插翠雲鬟。月生西海初三夜，潮到東吳第一關。安得扁舟多載酒，放歌擊楫浪花間。
小孤索用黄士殷同賦 蔡齊 
纜舟宿松縣，我友愛奇觀。愛登小孤山，千里瞰江岸。窄塞峽浪喧，微茫渚沙漫。臨深看泳魚，思歸聞啼雁。茫茫吊千古，俯仰亦嗟嘆。君侯金玉章，貽我舟中玩。
洋州 蔡交 
武定新雄閫，豐寧舊奧墟。地兼秦蜀美，川會漢洋紆。翠壘環封嶺，清流躍野渠。安知下斜谷，別得上華胥。乾酒香村落，生金富里閭。晴軒迎螮蝀，夜管送蟾蜍。啼烏絃幽塢，芳花繡碧墟。路飛遊女蓋，巷曳隱人裾。陸會尋穿石，江遨揭聚魚。繳將藤解坼，耗用穀驅除。雙竹溪翁杖，柔芎壩戶蔬。鎮留僊婿恨，巖邃佛人居。照市成都錦，盈庠闕里書。採茶驚雉鷓，護橘趁狨狙。俗洽庭無訟，年豐廥有儲。大資州將懶，藐與世賢疏。統總村何有，甘酣分有餘。正宜心自怍，更有位誰如。未執歸田耒，猶乘集事車。好於閑靜處，積漸學樵漁。
句 釋居昱 
松聲和雨聽，山色带雲看。
送僧歸護國寺 李遵勗 
雷海譚音出世雄，臺巖香社冠禪叢。紅爐點雪靈機密，翠徑斑苔道步通。珠水濾羅晨漱凈，豉蓴縈筯午齋豐。當帆已應王臣供，金地天龍繞舊宮。
遊黄山 聶宗卿 
陟岡尋勝蹟，小徑遶危岑。高隱重雲幕，閑游亂石林。因潛滌患水，如臥辟寒金。松老青姿怪，巖空紫氣深。幾宵驚客夢，半夜有猿吟。我本神僊裔，徘徊稱道心。
經照湖方干舊居 吳遵路 
磻谿垂釣者，終得展其才。何事先生隱，不逢明主來。泉聲秋雨歇，月色夜雲開。對此空惆悵，吟魂早晚迴。
送梵才大師歸天台 吳遵路 
高躅動京國，靜緣懷故山。扁舟乘興往，孤鳥倦飛還。社漏重湖外，霞城積靄閑。碧雲聊寓意，即境自幽關。
題三學山 王雍 
五色琉璃白晝寒，當年佛脚萬旃檀。藕絲織出三衣妙，貝葉經傳一偈難。夜看聖燈紅菡萏，曉驚飛石碧瑯玕。更聞鸚鵡因緣塔，八十山僧試說看。
興慶池禊宴 張奎 
公餘連騎賞芳妍，柳重花明祓禊天。絲竹繞堤浮舴艋，綺羅照水戲鞦韆。回頭景物才三月，屈指光陰又一年。臺旆行春暫均逸，鳳凰池暖正思賢。
和答劉夔詠茱萸  其一 程琳 
霜枝彫翠雁橫秋，莫倚危樓動旅愁。菊有清香樽有酒，茱萸不插也風流。
和答劉夔詠茱萸  其二 程琳 
秋風臺上起高歌，把酒看花意已多。屈軼不生神豸死，結茱爲佩欲如何。
詠西湖 程琳  西湖
西湖多勝景，飛蓋喜相陪。暑氣迎秋盡，江聲向夕來。
海棠 程琳 
海外移根灼灼奇，風情閑麗比應稀。晶瑩寶萼排珠琲，旖旎芳叢簇繡帷。繁極只愁隨暮雨，飄多何計駐春暉。浣花溪上年年意，露濕煙霞拂客衣。
冬近 程琳 
世間剝復每相尋，此理幾幾喚得譍。萬木凍僵梅有信，黄河冰合井如蒸。
竊聞集賢侍郎政成公暇時出遊覽因念青社境物之勝長句四韻奉寄 龐籍 
政報公餘稱雅懷，兩城煙樹盡樓臺。波通龍口春戲盛，雲入山門曉望開。園館有詩書命筆，海邦無寇破蠻才。當時不俟交符印，恨失嵐亭展宴罍。
到塞後有懷青社 龐籍 
初到營陵春始回，泱泱風物接梧臺。魚鹽利重通闤盛，箏瑟聲和宴席開。天際膚雲連岱色，海中靈藥慕仙才。早知未許身閑去，悔捨堯田石澗來。
送餘姚知縣陳最寺丞 龐籍 
需頭章薦重，方底詔除榮。人比鳴琴令，官參夢馬卿。菰煙吳地景，濤鷺浙江程。美政應天報，姚虞舊俗清。
記異 龐籍 
冬至子時陽已生，道隨陽長物將萌。星辰賜告銘心骨，願以寬章輔至平。
經嚴子陵釣臺作四首  其一 龐籍 
翠岫臨寒瀨，先生老此中。釣耕輕萬乘，要領戒三公。入宿星躔動，歸來世網空。何人知此意，千古激澆風。
經嚴子陵釣臺作四首  其二 龐籍 
道閉甯濡足，時平亦括囊。故人登世帝，清瀨自吾鄉。渭叟非真釣，商奴是詐狂。先生不可問，天外一鸞翔。
經嚴子陵釣臺作四首  其三 龐籍 
聞箇狂奴足，生平在草萊。不榮升帝腹，寧自蹋魚臺。步武中朝下，胼胝故國回。滄浪重一濯，京雒有塵埃。
經嚴子陵釣臺作四首  其四 龐籍 
長天杳杳道冥冥，一士孤風達至精。雲若有心應有著，魚緣輕餌是輕生。何人楚澤三年放，此地家灘七里清。應宿將臣皆列士，未將煙水博功名。
句  其一 龐籍 
毗耶長者入街初。
句  其二 龐籍 
田園貧宰相，圖史富書生。
句  其三 龐籍 
巢鳳閣邊勞遠夢，繫龍橋下認前題。
句  其四 龐籍 
蜀道盤紆去不迷，故園猶在武陽西。
題太平興國宮 李受 
香爐峰下宅天官，三界方知可往還。白石眼前分世路，紫雲頭上接天班。滄溟豈隔毫芒內，憶劫皆歸瞬息間。但得心源到真境，凌虛鸞鶴會躋攀。
題應天寺 齊廓 
寶勢聳如飛，簷牙照錦翬。路盤危磴出，僧觸斷雲歸。萬井分塵界，千巖在目圍。浮生枉多事，到此合忘機。
如歸亭 齊廓 
翬飛綺構成，賓至得佳名。岫列千螺出，江涵匹練平。吟看客帆度，坐見釣舟橫。獨倚雕闌外，令人心骨清。
句 齊廓 
祖龍神兵驅不得，揮電成鞭有遺迹。
石傘峰書堂 齊唐 
傘峰一片崎危石，枕在青冥絕壁間。人作鹽梅資世濟，蹟留巖岫與雲閑。露盤高出長年殿，羽蓋斜臨宛委山。藐矣諸孫愧前躅，但開三徑掩柴關。
題禹廟 齊唐 
削斷龍門劍力閑，遺祠終古鑑湖邊。崑墟到海曾窮地，石穴藏書不記年。春色門牆花滴雨，曉光臺殿水浮煙。塗山萬國梯航集，告禪靈壇豈偶然。
送張尊師監龍瑞宮 齊唐 
陽明洞天三月春，桃花艷艷迎笑人。仙官瑤裾翠羽裾，直上非煙驂紫麟。手把赤書秘玉文，朝謁太素三元君。琳房窈窕出青雲，衆真嘯語林際聞。山精木魅知有主，斂戢鬼火摧飈輪。崇巖絕壑足清放，抗跡萬里無埃塵。物不疵癘年穀熟，綽約曾潛姑射神。祈師努力學此道，下濟澤國窮鰥民。
仙茅 齊唐 
仙方上品誇靈種，忽怪靈芝拆紫苞。玉澤返嬰看驗術，少微山是小三茅。
玉洞 齊唐 
白石洞間路，吾家在其中。琴窗與書閣，一半是雲封。
披雲樓 齊唐 
元和文物盛羣賢，曾借蓬萊住列仙。畫入簾櫳煙外寺，鑑搖臺榭水中天。
越州通判廳事後新鑿方井 齊唐 
臥龍山脚寒巖底，沮洳泥涂不記年。疏引一朝逢智匠，坐令咫尺變璇淵。待時藏用懷靈德，濟物施功假世賢。留作越人歌詠事，召棠陰下酌貪泉。
題上虞南塔院 齊唐 
雁級指高冥，登瞻地域靈。路尋滄海斷，山带沃洲青。